Ttirriki Ttarraka Hankak Lurrean – 2 orrialdea – Arrosa\nAste honetako ttirriki ttarrakan(hankak lurrean) senda belarren atalari ekin diogu lehenik. Bertan, Sara Letamendia aizarnarrak pasa den eguneko katarro, eztul eta biriken gaineko landareei beste erabilera batzuk eman dizkio. Gogoratu abenduko kolaborazioan, plantaina, ezkaia eta zolda belarrarekin osatu zuela besteak beste negurako jarabe aproposa. Oraingoan ordea hauekin bestelako erabilerak aipatzeaz gain, asuna bertaratu digu. Askotan ume eta […]\nGaurkoan bi gai interesgarriren bueltan aritu gara irratsaioan. Lehenik Aralarko parke naturalera joan gara Aitziber Sarobe Arkamurkako kidea eta biologoa dugula gidari, hain zuzen, azken urteetan hainbeste zeresan sortu duen artzainen pisten auziaren inguruan sakontzeko. Bestetik puri-purian dugun beste gai bati heldu diogu, zer jaten dute gure haurrek jantokietan, nola eraldatu catering zerbitzuekin sortu den […]\nTTIRRIKI TTARRAKA HANKAK LURREAN – Konpost-alegreko kideak\nurtarrila 10, 2019 | 0 Komentarioak\nGaurko saioak bi adar nagusi izan ditu, batetik, garaiko produktuen eta errezeten atalean, gure Arzank chef handia izan dugu. Negu bete beteko barazki bat bertaratu digu: Azalorea. Honen historia eta propietateak xehatzeaz gain, azalorea saltsa berdean egina aurkeztu digu, primeran neguko handikeriak jaisteko! Bestetik, Vista-Alegre auzotik, auzo konposta nola egin eta gauzatzen duten azaldu digute. […]\nabendua 22, 2018 | 0 Komentarioak\nAste honetako irratsaioan batetik Sara Letamendia izan da gurekin, ohiko sendabelarren atalean, neguko hotz eta gaitzentzat gure eskura jarabe paregabea bertaratu digu aizarnarrak: Katarro, eztul, eztarriko min eta bronkioetako arazoentzat jarabe paregabea alegia. Bestetik, proiektu interesgarri baten gainean jardun dugu ttirriki ttarrakan. Azpeitiko Sakona Komuntzo baserri edo etxaldeko Aiora Etxeberria eta Ioritz Igarataundik sorturiko proiektuaren […]\nGaurko saioan pinuen gaitza edo hobe esanda gizakion gaitza pinuetan islatua aztergai izan dugu ttirriki-ttarrakan. Honetarako Aitziber Sarobe biologo eta Arkamurkako kidea izan dugu. Gaitzaren nondik norakoak , basogintzaren egoera eta eman nahi diren “alternatiba” edo ihesbideak izan ditugu aipagai elkarlan berri bati hasiera emanez. Bestetik, sagardo denboraldia ate joka dagoen honetan Euskal Sagardoa izendapenaren […]\nabendua 7, 2018 | 0 Komentarioak\nDatorren larunbatean San Prudentzion izango den Ezkurra basotik-ahora ekimena aitzakia bezala hartuta Goiabeko Leire eta Asier izan dira arraioko gela arroxan. Duela hainbat urte sortutako proiektuaren berri eman digute bertatik bertara. Bestetik, kolaborazio berri bat izan dugu saioaren hasieran, hileko lehen ostegunetan bertaratuko zaiguna hain zuzen, garaiko produktuak, garaian garaiko elikagaiekin egindako errezeta sugerente bezain sanoak ekarri dizkigu izenik […]\nTTIRRIKI TTARRAKA HANKAK LURREAN – erleak protagonista!\nazaroa 29, 2018 | 0 Komentarioak\nAste honetako ttirriki-ttarraka irratsaioan hileko azken asteetan egingo dugun bezala, azaroari errepasoa eman diogu eta Euskal Herrian zein nazioartean lurrarekin loturiko zenbait berri jorratu ditugu saioaren hasieran. Ondoren, gai interesgarri baten ingurumarian aritu gara, erlearen bueltan alegia. Izan ere, erleak desagertuko balira gizakia ere desagertuko litzatekeela esan zuen behin hola Einstein handiak. Gurera, bera ez […]\nTTIRRIKI TTARRAKA HANKAK LURREAN – Estreineko irratsaioa\nazaroa 22, 2018 | 0 Komentarioak\nHasiera emango diogu irratsaio berri bati, hain zuzen, lurraren inguruan osatutako irratsaioari. Izenari dagokionean, batzutan izaten da ba xuxen hastea.., kontua da hankak lurrien badela beste irratsaio bat Axkoitiko kontrako eztarrixen emititzen dena, geureari ttirriki ttarraka(hankak lurrrean) deitutiko diogu , bejoakiela agur bero bat xakelei bide batez! Irratsaio honetan lurraren inguruko gora beherak, alternatibak, ohiturak,sendagaiak, errezetak, gatazkak, hitzak, hainbat kontu […]


Bedoña Batu: baserri auzoaren nortasuna berreskuratzeko lanean - Arrasate - Goiena.eus\nBedoña Batu: baserri auzoaren nortasuna berreskuratzeko lanean\nEdu Mendibil 2010-07-13 10:42\nAuzoko jaietan izan ezik, elkartzeko aukera edo ohitura gutxi zutela ohartu eta elkarte bat sortzeari ekin zioten Bedoñako auzotarrek. Horrela, 2008ko otsailaren 8an Bedoña Batu elkartea eratu zuten. Ordutik, auzotarrei zuzendutako hainbat ekintza antolatu dituzte.\nIzan ere, Bedoñako garapenean partaide esanguratsua izatea da elkartearen helburuetako bat: "Auzoaren garapen eta trinkotzearekin zerikusia duten gaiak landu nahi ditugu, auzotarron arteko komunikazioa hobetuz, baserri auzoaren nortasuna berreskuratuz, edo haur eta gazteei euskararen eta bestelako kultura balioen transmisioa bermatuz", diote. Eta halaxe jaso dute elkartearen estatutuetan.\nLau lagun dira kudeaketa lanetan: Dorleta Gorosabel da presidentea, Maite Aginagalde presidenteordea, Nerea Arexolaleiba idazkaria eta Goiatz Zabala diruzaina. Finantziazioari dagokionez, dirulaguntzak nahikoa ez direnez, antolatzen dituzten hainbat ekintza ordaintzekoak dira, nahiz eta elkarteak kopuru horren zati bat bere gain hartzen duen.\nOrain arte egindako ibilbidearen balorazio positiboa egiten dute; "ekintza batzuek partaidetza handiagoa izan dute, baina auzotarrengandik jasotako erantzuna pozik egoteko modukoa da. Umeen kasuan, esaterako, elkar ezagutu eta harreman berriak egiteko aukera izan dute. Gure hasierako erronkei erantzuten hasiak gara oraindik".\nParte hartzeari eustea eta jende berriaren inplikazioa lortzea dira hurrengo erronkak. Lehen ere galdetegi bat pasatu zuten auzotarren artean, haien zaletasun eta interesen araberako ekintzak antolatzeko. Auzotarren partaidetza errazteko bideak jarri nahi dituzte. Elkartearen sendotzea hortik etorriko da. Eta horretan dihardute Bedoña aldean.\nTai-Chi ikastaroarekin hasi eta ordutik hamaika ekintza antolatu ditu elkarteak\nAzken bi urteetan ekintza dezente antolatu dituzte Bedoña Batu elkartekoek. Tai-Chi ikastaroa antolatzen eta auzoko umeekin Santa Ageda eguna ospatzen hasi ziren eta ondotik ingeles ikastaroa, eskulanak, euskal dantzak, sukaldaritza begetarianoa, sendabelarren gaineko ikastaroa, ardo dastatzea eta beste hainbat etorri dira. "Dedikazioa eta lana eskatzen du elkarteko ekintzak aurrera ateratzeak". Hitzaldi eta erakusketak ere antolatu dituzte. Maiatzean, Miren Arzak osteopatak emozioaren eta osasunaren gainean jardun zuen Bedoñan eta 20 lagun batu ziren orduan. Ospakizunetan ere ez dute hutsik egiten eta hainbat irteera ere egin dituzte, sagardotegira edo Iparraldera, maskaradak ezagutzera. Elkartearen pista ez galtzeko iazko azarotik duten webgunera jotzea onena: www.batuelkartea.com


Jai Alai World Tourreko txapela Gotzon Enbilentzat Balda pilotalekuan . diariovasco.com\nJai Alai World Tourreko txapela Gotzon Enbilentzat Balda pilotalekuan\nGotzon Enbil eta Mikel Egiguren osatutako bikotea, garaile. / LÓPEZ\nGoikoetxea eta Erkiagaren aurka neurtu zen Mikel Egigurenekin batera finalean\nLarunbat arratsaldean Jai Alai World Tour Txapelketako finala jokatu zen. Gotzon Enbil eta Iñaki Osa Goikoetxea puntista zumaiarrek elkarren aurka jokatu zuten Donostiako Carmelo Baldan. Enbilek Mikel Egigurenekin osatu zuen bikotea eta Goikoetxeak Ibai Erkiagarekin.\nLehen jokoa Goikoetxea eta Erkiagak irabazi zuten 15-11 emai-tzarekin. Bigarren jokoa Enbil eta Egiguren bikotearentzat izan zen, 11-15 emaitzarekin. Desberdinketa jokoan Enbil eta Egiguren osatutako bikoteak hartu zuen aurrea bostgarren tantora iritsi arte (0-1,1-1, 1-4,2-4 eta 2-5). Beraz, aurtengo Jai Alai Tourreko txapelak Enbil eta Egigurenenentzar izan dira.\nBinakako zirkuitua amaituta, orain Jai Alai Tourreko Banakako txapelketaren unea da. Binakakoan azpitxapeldun izan eta gero, Iñaki Osa Goikoetxea zumaiarrak oraindik ere baditu aukerak txapela janzteko. Ostegunean, hilak 15, finalaurreko partidak jokatuko dira eta larunbatean finala. Goikoetxea, Egiguren, Olharan eta Hormaetxea izango dira Banakako lehiaketan.\nOsteguneko finalaurrekoak arrastaldeko 19:15etan hasiko da Bilboko Bizkaia frontoian. Puntista zumaiarrak Hormaetxearen aurka jokatuko du bigarrengo txandan hurrengoan.


Iazko Euskararen Eguneko ekitaldia berreskuratuko du Zaratamok datorren barikuan | Geuria\nIaz koronabirusaren eraginagatik bertan behera utzitako Euskararen Eguneko ekitaldia berreskuratu eta ekitaldi berezia prestatu du Zaratamok datorren martxoaren 11n (barikua), Elexaldeko kultur etxean\nIaz koronabirusaren eraginagatik bertan behera utzitako Euskararen Eguneko ekitaldia berreskuratu eta ekitaldi berezia prestatu du Zaratamok datorren martxoaren 11n (barikua), Elexaldeko kultur etxean. 19:00etan Euskaraldiko bideoak proiektatuko dituzte aretoan eta segidan 11Kantu taldeak musikaz girotuko du ekitaldia. Ondoren, Zaratamon euskararen erabilera arautuko duen Udal ordenantzaren zirriborroa irakurriko dute Udal ordezkariek eta ekitaldia bukatzeko Korrikaren aurkezpena egingo dute bertan. Kultur etxetik irtetean, herrian kantutan ibiltzeko proposamena zabaldu du Zaratamoko Udalak.\nBarikuan egin behar duten ekitaldi hau iazko abenduaren 3an egin behar zuten, baina koronabirusak eragindako egoera epidemiologikoak Euskararen Eguneko ospakizuna bertan behera uztea ekarri zuen: “Positibo kopuru dexente agertzen hasi da herrian”, azaldu zuten Zaratamoko Udaletik iazko abenduaren 2an, ekitaldia bertan behera utzi zutela iragartzean. Momentura arte data berri bat bilatzen ibili da Udala.\nSailkatuta: euskara 365, Euskaraldia, Euskararen Eguna, Korrika, Zaratamo


Rontegi Eskola: September 2016\n3. PERTSONAIA MISTERIOTSUAREN LEHIAKETA\nGure aste honetako pertsonaia misteriotsua Bilbon 1981eko ekainaren 11n jaiotako gurpil-aulkiko saskibaloiko jokalari on bat da. 13 urte zituenean treneko istripu bat izan zuen baina hori ez zen oztopo bat izan kirola praktikatzen jarraitzeko eta 2002an Bilboko saskibaloi "C.D. Zuharrak" taldeko gurpil-aulkian jokatzen hasi zen. 2011n Europako Txapelketan brontze domina irabazi zuen, 2012an Londreseko Joko Paralinpikoetan 5. sailkatuta eta 2013an Frankfurteko Europako Txapelketan, berriro, brontze domina lortu zuen. Aurtengo Rioko Joko Paralinpikoetan bigarren postuan gelditu da Espainiako selekzioarekin. NOR DA?\nLehiaketa honetan parte hartu nahi baduzue, mesedez, paper bat bete ezazue zure erantzuna eta datuekin eta sartu Atezaintzan egongo den kutxaren barruan urriaren 14a baino lehen. Eskerrik asko eta zorte on izan!\n"PERTSONAIA MISTERIOTSUA" LEHIAKETAREN 2. IRABAZLEA\nGaur bertan gure lehenengo irabazleak (Iraitz Espinosa Villegas) bigarren pertsonaia misteriotsuaren lehiaketan parte-hartzaile guztien artean paper bat atera du eta aste honetako irabazlearen izena jolas-orduan jakin dugu: NAIA FERNÁNDEZ (6. B).\nAste honetako erantzun zuzena Julián Retegi (Retegi II) izan da.\nNaia, poz-pozik, irabazitako bi oparitxoekin.\nEgilea: Unknown ordua: 16:25 iruzkinik ez:\nGaur, irailak 22, arratsaldeko 16:21etan uda atzean utziko dugu eta udazkenean sartuko gara. Hori ospatzeko gure eskolako atezain baten (Javier Belasko) argazkia "Udazkena Euskal Herrian" ekartzen dizuegu.\nUdazkeneko ekinokzioari buruzko datu batzuk:\nHego hemisferioan, martxoaren 20-21ean izaten da udazkeneko ekinokzioa.\nEtiketak: ekinokzioa, udazkena\n2. PERTSONAIA MISTERIOTSUAREN LEHIAKETA\nGure aste honetako pertsonaia misteriotsua Eratsunen 1954ko urriaren 10ean jaio zen. Hiru aste barru 62 urte beteko ditu pilotari profesional ohi honek. Aurrelari jokatzen zuen eta beste inork baino gehiagotan buruz buruko txapelketa nagusia irabazi du, guztira, 11 txapel. Hiru txapelketa nagusiak kontuan hartuta (buruz burukoa, binakakoa eta lau eta erdikoa) ere gure pertsonaia misteriotsua da txapel gehien lortu dituena: guztira, 20. Pilotazale askoren ustez inoizko hoberena izan da. NOR DA?\nLehiaketa honetan parte hartu nahi baduzue, mesedez, paper bat bete ezazue zure erantzuna eta datuekin eta sartu Atezaintzan egongo den kutxaren barruan irailaren 30a baino lehen. Eskerrik asko eta zorte on izan!\n"PERTSONAIA MISTERIOTSUA" LEHIAKETAREN 1. IRABAZLEA\nPasa den ostiralean, gure eskolako zuzendariak kutxatik izen bat atera zuen. Hemen daukazue gure lehiaketaren lehenengo irabazlearen izena: IRAITZ ESPINOSA VILLEGAS (4. B). Pertsonaia misteriotsuaren erantzun zuzena Maialen Chourraut zen.\nIrabazlea, IRAITZ, lortutako opariekin harro-harro.\nEgilea: Unknown ordua: 12:45 iruzkinik ez:\nBILBOKO XV. ASTE OLINPIKOA\nE.H.U.ko Paraninfoa, Bizkaia Aretoa, Arriaga Aretoa\n2016ko irailaren 19, 20, 21 eta 22an\nEgilea: Unknown ordua: 05:10 iruzkinik ez:\nEtiketak: Bilboko Aste Olinpikoa, egitaraua, EHU, Joko Olinpikoak, kirola, Olinpiar Jokoak, Rio 2016\n1. PERTSONAIA MISTERIOTSUAREN LEHIAKETA\nGure aste honetako pertsonaia misteriotsua 33 urteko emakume bat da. 1983ko martxoaren 8an Donostian jaioa euskal kirolaria da, ur bizietako kayak (K1) modalitatean aritzen dena. "Atlético San Sebastián" taldekoa da. Miguel Indurain txirrindulariarekin batera euskal kirolari bakarra da inoiz urrezko domina olinpiarra lortu duena, hain zuzen, 2016 Rioko Olinpiar Jokoetan. NOR DA?\nLehiaketa honetan parte hartu nahi baduzue, mesedez, paper bat bete ezazue zure erantzuna eta datuekin eta sartu Atezaintzan egongo den kutxaren barruan datorren ostirala (irailak 16) baino lehen. Eskerrik asko eta zorte on izan!\nIrailaren oinarrizko menuak eskolako jantokian\nHemen dituzue gure eskolako jantokian izango ditugun irailaren oinarrizko menuak. On egin!!\nEgilea: Unknown ordua: 18:33 iruzkinik ez:\nEtiketak: iraila, jantoki, menuak\nONGI ETORRI 2016-2017 IKASTURTE BERRIARI!!!\nPasa den asteazkenean, irailak 7, gure ikasleei eskolara bueltatzeko momentua heldu zitzaien baina egun horretan aurkezpena besterik ez zuten izan. Ikasturte berri bat daukagu hemen eta guztiontzako lehenengo egunak dira hauek. Irakasle eta ikasle berriak dauzkagu gure ikastetxean, adibidez, 2 urteko ikasleak. Iazko 5 urtekoak Lehen Hezkuntzara pasatu dira Haur Hezkuntzako etapa atzean utzita eta 6. Mailako ikasleak institutora joan baino lehen gure artean izango dugun azken kurtsoaren aurrean daude.\nEgunero gogo eta ilusio handiz etortzera eta asko disfrutatzera animatzen zaituztegu hemendik eta, bukatzeko, hau esatea gustatuko genizueke: Animo eta ongi etorri guztiei!\nEgilea: Unknown ordua: 18:09 iruzkinik ez:\nEtiketak: 2016-17, Ikasturte berria, iraila, lehenengo eguna\n"PERTSONAIA MISTERIOTSUA" LEHIAKETAREN 2. IRABAZLE...\n"PERTSONAIA MISTERIOTSUA" LEHIAKETAREN 1. IRABAZLE...\nBILBOKO XV. ASTE OLINPIKOA E.H.U.ko Paraninfoa, B...


Autoaren defendatzailea - Ezarri Autoaren defendatzailea Free\nJokoak Autoaren defendatzailea\nHorrela nahi izanez gero Autoaren defendatzailea , mesedez, saiatu jokoak horietako bat:\nAutoa autopistan gidatu behar duzu, baina trafikoa ez da inoiz erraza izan. Lineaz kanpoko joko honek abiadura zoroan gidatzeko aukera ematen dizu.\nAbiadura Handiko Autopista Lasterketa Jokoa\nStop The Bus makinak kontrolatutako beste hiru jokalarirekin lehiatu behar duzun karta jokoa da. Denek ahalik eta 31ra gerturatu eta autobusa gelditu behar dute. Txanda bakarra posible da karta hobeetara aldatzeko. Puntuazio baxuena duen jokalariak txartela galtzen du.\nGidari onena zarela uste baduzu, ez gelditu eta gozatu jokoarekin. Ahaztu goiko grafiko guztiak SUV Parking Simulator 3D grafiko altu eta errealistekin. Beste joko batzuek ez bezala, goiko grafikoekin, aparkalekuen kudeaketa errazarekin eta kameraren angelu ezberdinekin joko bat eskaintzen dizugu SUV Parking Simulator 3D onena gidatzeko.\nBen Car Jigsaw puzzle eta puzzle jokoen generoko doako lineako jokoa da. 12 irudietako bat hauta dezakezu eta gero hiru modu hauetako bat aukeratu: erraza 25 piezekin, ertaina 49 piezekin eta gogorra 100 piezekin. Ondo pasa eta gozatu!\nBasamortuko lasterketa jokoa jolasteko jolas dibertigarria da. Autoak eta mailak desblokeatu behar dituzu. Errendimendu desberdineko 10 maila eta 8 auto daude. Joko hau teklatuarekin, ukimenarekin eta gamepadarekin bateragarria da. Gozatu!\nBerritu zure ibilgailua etsaiaren eraso olatu bakoitzaren aurka defendatzeko! Zenbat eta urre gehiago pilatu behar duzu zure ibilgailuak hobetzeko, orduan eta maila altuagoa izango da, orduan eta diru sarrera gehiago sortuko duzu eta orduan eta ibilgailu gehiago eraiki ahal izango dituzu.\nHona hemen bete beharreko zeregin batzuk. Etorri probatzera!\nfilmatzeko Auto auto-kamioiak


Château-Porcien - Wikipedia, entziklopedia askea.\n49°31′46″N 4°14′45″E / 49.5294°N 4.2458°E / 49.5294; 4.245849°31′46″N 4°14′45″E / 49.5294°N 4.2458°E / 49.5294; 4.2458\nAvançon, Barby, Blanzy-la-Salonnaise, Condé-lès-Herpy, Écly, Herpy-l'Arlésienne, Saint-Fergeux, Son eta Taizy\n699 (%52.2) 668 (%49.9)\nChâteau-Porcien Frantziako udalerri bat da Ardenak departamenduan dagoena, Ekialde Handia eskualdean. 2013an 1.461 biztanle zituen.\n2007an Château-Porcien udalerrian erroldatutako biztanleak 1.400 ziren. Familiak 502 ziren, horien artean 115 pertsona bakarrekoak ziren (44 bakarrik bizi ziren gizonak eta 71 bakarrik bizi ziren emakumeak), 154 seme-alabarik gabeko familiak ziren, 178 seme-alabak dituzten bikoteak ziren eta 55 seme-alabak dituzten guraso-bakarreko familiak ziren.\n2007an 565 etxebizitza zeuden, 509 familiaren etxebizitza nagusia ziren, 17 bigarren erresidentzia ziren eta 39 hutsik zeuden. 482 etxeak ziren eta 77 apartamentuak ziren. 509 etxebizitza nagusietatik 311 bere jabearen bizilekua ziren, 192 alokairuan okupaturik zeuden eta 7 doan lagata zeuden; 5 etxek gela bat zuten, 12 etxek bi zituzten, 71 etxek hiru zituzten, 170 etxek lau zituzten eta 251 etxek bost zituzten. 355 etxek euren parking plaza propioa zuten azpian. 210 etxetan ibilgailu bat zegoen eta 226 etxetan bat baino gehiago zituzten.\nChâteau-Porcien udalerriko biztanleria-piramidea 2009an .\n2007an lan egiteko adina zuten pertsonak 864 ziren, horien artean 625 aktiboak ziren eta 239 inaktiboak ziren. 625 pertsona aktiboetatik 545 lanean zeuden (311 gizon eta 234 emakume) eta 81 langabezian zeuden (38 gizon eta 43 emakume). 239 pertsona inaktiboetatik 69 erretiraturik zeuden, 63 ikasten zeuden eta 107 "bestelako inaktibo" gisa sailkaturik zeuden.\n2009an Château-Porcien udalerrian 504 unitate fiskal zeuden, 1.332,5 pertsonek osaturik. Pertsona bakoitzeko diru-sarrera fiskalaren mediana urteko 15.525 euro zen.\n2007an zeuden 49 komertzioetatik, 2 erauzte enpresak ziren, 2 janari enpresak ziren, 3 bestelako produktu industrialen fabrikazioko enpresak ziren, 12 eraikuntza enpresak ziren, 9 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 4 finantziazio enpresak ziren, 1 higiezinen enpresa zen, 2 zerbitzu enpresak ziren, 8 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 19 zerbitzu publikoetatik, 1 jendarmeria zen, 1 posta bulegoa, 1 banku bulegoa, 3 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 1 igeltseroa, 3 margolariak, 2 zurginak, 1 iturgina, 1 argiketaria, 2 ile apaindegiak eta 1 jatetxe.\n2000. urtean Château-Porcien udalerrian 13 nekazaritza-ustiategi zeuden.


Zein da Jesus zure salbatzaile pertsonal moduan onartzearen esanahia?\nGaldera: Zein da Jesus zure salbatzaile pertsonal moduan onartzearen esanahia?\nErantzuna: Inoiz onartu al duzu Jesukristo zure salbatzaile pertsonal moduan? Erantzun aurretik, utzi iezadazu galdera argitzen. Hau ulergarriagoa egiteko, lehenengo “Jesukristo”, “pertsonala” eta “Salbatzaile” hitzak azaltzea beharrezkoa da.\nZein da Jesukristo? Jende askok Jesukristo gizon ontzat, maisu handitzat edo Jainkoaren profetatzat dauka. Jesusi buruzko gauza guzti hauek egia izanda ere, ez dute benetan nolakoa den zehazten. Bibliak, Jesus Jainko haragizkoa dela esaten digu; Jainkoa gizaki bihurtu zen (ikusi Joan 1:1,14). Jainkoa lurrera etorri zen guri irakastera, gu zuzentzera, sendatzera, barkatzera – eta gugatik hil zen! Jesukristo Jainkoa da, Sortzailea da, Jaun gorena da. Deskribatu dugun “Jesus hau” onartzen al duzu?\nZer da salbatzaile bat eta zergatik behar dugu guk? Bibliak, denok egin dugula bekatu esaten digu, denok egin ditugu gaiztakeriak (Erromatarrei 3:10-18). Gure bekatuen ondorioz, Jainkoaren haserrea eta gaitzespena merezi dugu. Jainko amaigabe eta betierekoaren aurka egindako bekatuen zilegizko zigor bakarra, betiereko zigorra da (Erromatarrei 6:23; Apokalipsia 20:11-15). Horregatik behar dugu salbatzaile bat!\nJesukristo, lurrera etorri eta gure ordez hil zen. Jesusen heriotza, haragizko Jainkoarena, gure bekatuen ordainketa amaigabea izan zen (2 Korintiarrei 5:21). Jesus gure bekatuengatik zigorra ordaintzako hil zen (Erromatarrei 5:8). Jesusek ordaindu zituen gureak zirenak, guk ordaindu beharrik ez izateko. Haren heriotza gure zigorrak ordaintzeko nahikoa izan zen, Jesusen berpizkundeak frogatzen du hau. Horregatik da Jesus Salbatzaile bakarra (Joan 14:6; Eginak 4:12)! Jesus zure Salbatzailea dela sinesten ari al zara?\nJesus zure Salbatzaile "pertsonala" al da? Jende askorentzat Kristautasunak elizara joatean, elizkizunak ospatzean, eta zenbait bekatu ekiditzean datza. Hori ez da Kristautasuna. Benetazko Kristautasunak Jesukristorekin harreman pertsonala edukitzean datza. Jesus zure salbatzaile pertsonala dela onartzea, zure fedearen bidez Harengan sinestea da. Gainontzeko jendeak duen fedeak ez du inor salbatzen. Inor ez da salbatzen zenbait ekintza burutzeagatik. Salbazioa lortzeko bide bakarra Jesukristo gure Salbatzailea bezala onartzea da, gure bekatuak ordaintzeko hil zela onartuz, eta Haren Berpizkundea betiereko bizitzaren bermea dela onartuz (Joan 3:16). Jesus pertsonalki zure Salbatzailea al da?\nJesus zure salbatzaile pertsonal moduan onartu nahi baduzu, esan Jainkoari honako hitzak. Gogoratu otoitz hau edo beste edozein otoitz errezatzeak ez zaituela salbatuko. Otoitz hau Jainkoari zure fedea adierazteko eta salbazioa eskaintzeagatik eskertzeko bakarrik da. "Jainkoa, badakit zure aurka bekatu egin dudala eta zigorra merezi dudala. Baina Jesukristok nik merezitako zigorra bereganatu zuen, fedearen bitartez ni barkatua izan nadin. Nire bekatutik aldendu eta zure salbabidea jarraituko dut. Jesus nire salbatzaile pertsonal moduan onartzen dut! Eskerrik asko zure grazia zoragarria eta errukitsuagatik - betiereko bizitzaren eskaintza! Amen!"


Gaur ostirala, azaroaren 29an, Black Friday eguna ospatzen da, gurera duela gutxi iritsi den ospakizuna, deskontu eta sustapen handien bidez eguberrietako erosketak aurreratzea helburu duena. Herrialde aberatsetan pertsona bakoitzak 10.000 objektu pilatzen ditu. Horietako zenbat behar ditugu benetan? Jatorrizko artikulua El País egunkarian argitaratua.\nLurraren natur-baliabideen kontsumoa hirukoiztu egin da 40 urtean\nNazio Batuen Erakundeak argitara eman duen txosten baten arabera, dagoeneko pertsonon osasunean eta bizi-kalitatean ondorio gogorrak eragiten ari da.


Zu hemen zaude: Hasiera Askatasun ahotsa Herriraren egitaraua Gabonetan\nAbenduaren 21ean eta 22an bigarren eskuko elkartasun denda jarriko du Herrirak Ordiziako Plaza Nagusian. Herritarrek dohaintzan emandako bigarren eskuko gauzak salduko dituzte, denetik, ostiralean 17:00etatik 20:00etara eta larunbatean 11:00etatik 20:00etara.\nAbenduaren 24an, Eguberri bezperan, Ordiziako kaleak zeharkatuko dituzte Gabonetako kantuen doinuan. Ondoren, bazkaria egingo dute Irriki elkartean eta joan nahi duenak Herrikon eman dezake izena. Iluntzerako Hator-hator giza-katea osatuko dute, 19:00etan, Garagartza plazatik.\nAsteazkenean, abenduaren 26an, azoka berezia egingo dela aprobetxatuz, mariskada baten zozketa antolatu dute.\nAbenduaren 28a, hileko azkeneko ostirala izaki, presoen etxeratzea aldarrikatzeko kontzentrazioa egingo da 20:00etan plazan eta gaixotasun larriak dituzten presoekin oroituko dira bereziki.\nUrteko azkeneko egunean, San Silbestrean korrika ateratzeko deia egin du Herrirak eta Herriraren kamixeta urdinekin (Herrikon daude salgai) kolore pixka bat jarriko zaio lasterketa herrikoiari.\nOrdiziako Herrirak Hamabostaldia antolatu du abenduaren 27tik urtarrilaren 10era. Lehenengo egunean "Sagarren denbora" dokumentala eta hitzaldia emango dute D'Elikatuz zentroan.\nUrtarrilaren 3an ere dokumentala emango dute, "Itsasoaren alaba", Barrenan, 19:00etan. Azkenik, hamabostaldiari amaiera emateko, urtarrilaren 10ean, gaixo dauden presoen inguruko mahai-ingurua egingo dute D'Elikatuzen.


Azken txanpa - Zumaia - Baleike.eus\nAintzane Urbieta 2019-09-09 08:10\nAurtengo Kontxa ere bukatu da eta batek baino gehiagok astelehen ederra izango dute gaur. Orion eta Hondarribian behintzat, bazuten zer ospatu. Hemendik ere zorionak arraunlari guztiei baina batez ere Etxeberri eta Izarori; Aitona batel hartatik ametsak egi bihurtzen jarraitzeagatik.\nZumaiarrak ez gara oso fin ibili Kontxako bi estropadetan. Lehenengo jardunaldian, semaforoa zela eta ez zela “lotan” atera ginen eta gero ez genuen asmatu arraunean. Bigarrengo igandean berriz, kalearekin ez dut uste suerte gehiegirik izan genuenik eta buruak ere ez zigun askorik lagundu. Egia da, osteguneko sailkapen estropadan laugarren postu itxaropentsu bat lortu genuela, eta motibatuak ginela paper polit bat egiteko Donostian. Tamalez, gauzak ez dira beti batek nahi duen bezala ateratzen. Hala ere, Kontxako estropadetan sailkatze hutsa izugarria da; ezin baikara ahaztu asko eta asko kanpoan geratu direla.\nInori meritua kentzeko asmorik gabe, aipatzekoa iruditzen zait lehenengo jardunaldian Zumaiako Telmo Deun ontzian 14 harrobiko arraunlarik arraun egin genuela esatea, gutxi izango direlako hori bizi izan dutenak edo biziko dutenak. Argi dago, gu bezalako elkarte txiki batentzat ezinbesteko oinarria direla txikienak beraz, jarraitu gogor gazteekin lan egiten.\nBestalde, errekorrak direla eta ez direla, 2012ko Kontxako bigarren jardunaldian zumaiarrok ezarri genuen 10:35,62 denbora beste urte batez hautsi gabe geratzen da. Ni bertan nintzen arraunean, laugarren tostan estriborretik eta bandera Galizia aldera joan bazen ere, errekorra gurea izaten jarraitzen duela jakiteak, harrotasuna ematen dit.\nIrailean sartu garen bezala eta Kontxako estropadak amaituta, asko dira arraun denboraldia bukatutzat eman dutenak baina guri oraindik azkeneko txanpa geratzen zaigu Euskotren Ligarako Play Off-erako txartela lortu genuelako. Saiatuko gara Kontxako arantza kentzen eta gure bertsiorik onena ematen; entrenatzaileek esaten diguten bezala: “dakizuena iten dezuenian, txalupa ibili iten da”. AUPA EKIPO!


Literatura eta irudien mundua uztartzen Sustatu.eus - Teknologia albisteak\nLiteratura eta irudien mundua uztartzen\nMikel Ayerbe - UEUko Literatur Sailetik\n2007-06-19 : 09:06\nLITERATURA ETA IRUDIEN MUNDUA uztartzen dituen ikastaroa antolatu du UEUko Literatur Sailak Literatura. Abiapuntua literatura izanik eta xede horrekin, hainbat azpiatal landuko dira: komikia, ilustrazioa, zinemagintza eta gidoigintza.\nIrudiekin idazten, letrekin marrazten. Zinema, ilustrazioa, komikiak eta literatura.\nUztailak 10-13 (Literatura)\nUztailaren 10a, asteartea\nIrudiak eginez ilustratzen gara\nAntton Olariaga, komikigile eta ilustratzailea\nXabier Gantzarain, idazlea\nAsier Altuna, gidoigile eta zinema zuzendaria\nUztailaren 11a, asteazkena\nEuskal komikigintza eta euskal literatur sistema: euskal komikiaren historia literario baterantz\nIratxe Retolaza, literatur kritikaria eta EHUko irakaslea\nKomikia: irudiz irudi\nMarko Armpasch, komikigilea\nLiburua gehiago gustatu zitzaidan\nKatixa Agirre, idazlea eta EHUko irakaslea\nZinema eta literatura: akordioak eta desakordioak\nAsier Altuna, gidoigile eta zine zuzendaria\nMARRA/BARRA, marra eta letrekin jolasean, bat-bateko komikia\nKoldo Almandoz, zinema zuzendaria\nAbiapuntua literatura izanik, hitzen eta irudien arteko harremanez hausnarketa egitea da ikastaroaren helburua. Garai hauetan kontagintzak hartu dituen forma berriez gogoeta egiteko, funtsezkoa da literatura harremanetan jartzea gero eta pisu handiagoa duen kultura bisualarekin eta horretan ahaleginduko da ikastaro hau. Xede horrekin, hainbat azpiatal landuko dira: komikia, ilustrazioa, zinemagintza eta gidoigintza. Azken urteotan alor hauetan izan da sormen lan interesgarririk gurean eta izan dute diziplina hibrido hauek goraldirik (komikigintzak, edo literaturatik zinemarako egokitzapenek, kasu) eta sortzaile nahiz sormen lan horiei plaza eskaintzea eta haiei buruzko gogoeta egitea ditu ikastaroak helburu, maiz kritikaren eta literatur zirkuituetan bazterrean geratzen diren gaiak baitira.\nLiteratura eta irudiak uztartzen dituzten espresiobide artistikoei buruzko gogoeta egitea.\nGaurkotasuna izan arren hausnarketa kritikotik kanpo uzten diren alor horiek hausnarketa gai bihurtzea.\nAlor hauetan lanean dabiltzan sortzaileei plaza eskaintzea.\nTailer praktikoaren bidez, hitzaldietan jasotakoaren aplikazio praktikoa egitea.\nGoizez hitzaldi gisako saioak izango dira, teorikoak eta praktikoagoak. Batzuk sortzaileen hausnarketak izango dira, besteak kritikari eta aztertzaileen gogoeta orokorragoak. Arratsaldez, berriz gidoigintzako tailer praktikoa egingo da hiru arratsaldetan.\nLiteraturan nahiz landuko diren beste diziplinetan interesa duen edonori zuzenduta.\nArduradunak: Mikel Ayerbe, literatur teorian lizentziaduna eta UEUko literatura sailkidea, eta Ibon Egaña, euskal filologian lizentziaduna eta UEUko literatura sailburua\nDatak: Uztailak 10-13\nOrdutegia: 9:00-12:30 eta 15:00-17:00\nIkasle kopurua: 25\nIkastaroaren prezioa: 139  (deskontuak daude)\nInformazio gehiago UEUko web orrian: www.ueu.org


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2013ko ekaina\nHilaren 1ean, 06:00etan, Eta Aquilae zefeida-motako izar aldakorraren distira maximoa; magnitudea 3,5etik 4,4ra aldatzen zaio 7,177 egunean behin. Hilaren 8, 15, 22 eta 29an izango dira beste maximoak.\nHilaren 2an, 9etan, Delta Cephei izar aldakorraren distira maximoa; magnitudea 3,5etik 4,4ra aldatzen zaio 5,366 egunean behin. Hilaren 7an, 13an, 18an, 24an eta 29an izango dira beste maximoak.\nHilaren 2an, 03:00etan, Perseuseko Algol izar aldakorraren distira minimoa; 3,3tik 2,1era aldatzen zaio magnitudea. Hilaren 5ean, 7an, 10ean, 13an, 16an, 19an, 22an, 25ean, 27an eta 30ean izango dira beste minimoak.\nHilaren 11n, Eguzkia sartu eta ordubetera, mendebalde ipar-mendebaldeko horizontearen gainean Merkurio, Artizarra eta Ilbehera berri bat ikus daitezke. Ilargiaren argi grisaxka ere ikus daiteke.\nSaturno eta haren eraztunak ikusteko hilabete bikaina izaten segitzen du; zailagoa izango da planetaren itzala eraztunetako ipar-ekialdean proiektatuta ikustea.\nHilaren 2an, Ilbeheraren gehienezko librazioa longitudean aprobetxatuz, krater hauek ikus daitezke Banalerroan zehar: Plato, Timocharis, Eratostenes, Fra Mauro, Pitatus, Tycho eta Clavius.\nHilaren 14an, Ilgoraren gehienezko librazioa latitudean aprobetxatuz, krater hauek ikus daitezke Banalerroan zehar: Meton, Aristoteles, Plinius, Theophilus, Cyrillus eta Catharina.\nHilaren 17an, Ilgoraren gutxieneko librazioa longitudean aprobetxatuz, hilaren 2an ikusten ziren krater berak ikus daitezke Banalerroan zehar.\nHilaren 26an, duela hiru egun betea izan den Ilargiaren gutxieneko librazioa latitudean aprobetxatuz, krater hauek ikus daitezke Banalerroan zehar: Endymion, Messala, Gemini, Cloemedes, Krisien itsasoa, Stevinus, Furnerius eta Rheita haren haranarekin.\nHilaren 30ean, Ilbeheraren gehienezko librazioa longitudean aprobetxatuz, Alpeak eta Piton mendiak eta krater hauek ikus daitezke Banalerroan zehar: Cassini, Aristillus, Autolycus (1959an tripulaziorik gabeko lehen ontzia —Sobiet Batasunak jaurtitako Lunik 2—ilargiratu zen lekutik gertu), Albategnius, Werner, Walter, Stöfler, Licetus, Zach eta Curtius.\n02 Gehienezko librazioa longitudean (l = 7,28º).\n06 00:59 Beheranzko nodotik pasatuko da.\n08 15:58 Ilberria.\n09 22:37 Apogeotik pasatuko da (Ilargiaren eta Lurraren arteko distantziarik handiena): 406.486 km (aurreko perigeoan baino 48.099 gehiago).\n10 10:28 Konjuntzio geozentrikoan Artizarrarekin 5,3°-ra.\n10 21:14 Konjuntzio geozentrikoan Merkuriorekin, 5,8°-ra.\n14 Gehienezko librazioa latitudean (b = 6,74º).\n14 20:00 Konjuntzio geozentrikoan Leoko Regulus izarrarekin, 5,8º-ra.\n16 17:25 Ilgora.\n17 Gutxieneko librazioa longitudean (l = –7,55º).\n18 20:16 Konjuntzio geozentrikoan Virgoko Spica izarrarekin, 0,5º-ra.\n19 17:23 Konjuntzio geozentrikoan Saturnorekin, 3,7°-ra.\n20 09:49 Goranzko nodotik pasatuko da.\n23 11:02 Perigeotik pasatuko da (Ilargiaren eta Lurraren arteko distantziarik txikiena): 357.014 km (aurreko apogeoan baino 49.472 gutxiago).\n23 11:33 Marrubien Ilbetea. Urteko baxuena. Eguzkia sartzen ari denean ateratzen da, eta hura ateratzen ari denean sartzen da. Perigeoaren eta Ilbetearen ia erabateko sinkronizazioa dela eta, urteko Ilargi handiena ikusten da.\n26 Gutxieneko librazioa latitudean (b = -6,60º).\n27 17:28 Konjuntzio geozentrikoan Neptunorekin 5,5°-ra.\n30 Gehienezko librazioa longitudean (l = 7,82º).\n12:02 Konjuntzio geozentrikoan Uranorekin 3,5°-ra.\nMerkurio (Arratsalde amaieran ikusi ahal izango da, hilaren 20ra arte); orbita-abiadura: 172.440 km/h\nHilaren 20ra arte, mendebalde ipar-mendebaldeko horizontean ikusi ahal izango da, arratsalde-amaieran, Eguzkia sartu eta handik ordubetera. Hilaren 12an izango du ekialdeko elongaziorik handiena: 24,3º. Baina azkar galduko du distira, eta gero eta zailagoa izango da ikustea. 6 h eta 7 h bitarteko igoera zuzena. +25° eta +18° bitarteko deklinazioa. Hil osoan Geminin izango da. Magnitudea –0,3tik +2,0,0ra jaitsiko zaio.\nEguzkia baino ordu eta erdi geroago sartuko da, hil osoan. Haren elongazioa modu erregularren handitzea ekliptikak mendebaldeko horizontearen gainean hartzen duen inklinazio handiagoarekin —hori ere erregularra— konpentsatzen da. 5º-ko altuera besterik hartzen ez duela ikus daiteke mendebalde ipar-ekialdeko horizontearen gainean. Egoera horrek urriaren amaiera arte iraungo du. Distira bizia (magnitudea: –3,9) izango duenez, ez da arazorik izango ikusteko. 6 h eta 8 h bitarteko igoera zuzena. +24º eta +21º bitarteko deklinazioa. Taurusen egongo da hilaren hasieran, Geminira pasatuko da berehala, eta azkenean, Cancerrera. -3,9ko magnitudeari eutsiko dio.\nMarte (Ia ezin da ikusi hilabete honetan); orbita-abiadura: 86.760 km/h\nEguzkia baino ordu-erdi lehenago bakarrik agertuko da hilaren 1ean, eta ordu eta laurden lehenago hilaren 30ean. Baina eguna hasi aurretik, 2º-ko altueran baino gutxiagoan egongo da ekialde ipar-ekialdeko horizontean. 4 h eta 5 h bitarteko igoera zuzena. +21º-etik +23º-ra bitarteko deklinazioa. Taurusen egongo da hil osoan. Magnitudeak behera egingo du pixka bat, 1,6tik 1,8ra.\nJupiter (ezin da ikusi hilabete honetan); orbita-abiadura: 47.160 km/h\nEguzkia baino ordubete geroago sartuko da hilaren 1ean, eta berehala desagertuko da arratsaldeko zeruan. Konjuntzioan izango da hilaren 19an. 5 h eta 6 h bitarteko igoera zuzena. 23°-ko deklinazioa. Taurusen igaroko du hil osoa, eta Geminira pasatuko da bukaeran. –1,9ko magnitudeari eutsiko dio.\nSaturno (Gauaren zatirik handienean ikusi ahal izango da); orbita-abiadura: 34.560 km/h\nKokapen egokia du oraindik gauaren hasieran behatua izateko. Eguzkia sartu baino hiru ordu lehenago aterako da hilaren 1ean, eta Eguzkia atera baino bost ordu eta erdi lehenago, hilaren 30ean. Haren eraztunek 17º-ko angelua eratzen dutenez gure ekliptikarekin, erraz ikusten dira, eta dagoeneko hautematen da planetaren itzala eraztunetako ipar-ekialdean proiektatuta. Erraz bereiziko da izar gutxi dagoen zeruko eremu batean. Erretrogradazio-begizta egiten ari da; beraz, atzera egiten jarraitzen du Virgon zehar, eta ez da Librara itzuliko irailaren 1era arte. Oraindik ere, diametro handiko teleskopio batekin behatzeko aukera bikaina. 14 h-ko igoera zuzena. -11°-ko deklinazioa. Hil osoan Virgon izango da. Magnitudeak behera egingo du pixka bat, 0,3tik 0,5era.\nHilaren 4an, 04:31ean, Titan elongaziorik handienean planetatik ekialdera.\nHilaren 12an, 01:09an, Titan elongaziorik handienean planetatik mendebaldera.\nHilaren 20an, 02:30ean, Titan elongaziorik handienean planetatik ekialdera.\nHilaren 27an, 23:20an, Titan elongaziorik handienean planetatik mendebaldera.\nUrano (Gauaren amaieratik aurrera ikusi ahal izango da); orbita-abiadura: 24.480 km/h\nEkialdeko horizontean, eta gauaren amaiera aldean bakarrik ikusi ahal izango da. 0 h-ko igoera zuzena. –4º-ko deklinazioa. Hil osoan Piscisen izango da. Magnitudeak gora egingo du pixka bat, 5,9tik 5,8ra.\nNeptuno (Hego-ekialdeko horizontean ikusi ahal izango da); orbita-abiadura: 19.440 km/h\nAquarius-en egonkor geratuko da, eta hilaren 7an hasiko du erretrogradazio-begizta. Egunsentia baino lehentxeago ikusi ahal izango da teleskopio on baten laguntzaz eta haren posizioa ezagututa. 22 h-ko igoera zuzena. –10º-ko deklinazioa. Hil osoan Aquariusen izango da. 7,9ko magnitudeari eutsiko dio.\nEkainaren beste efemeride batzuk\n01 Larunbata. Eguerdian, 2.456.445. egun juliotarra hasiko da; Kristo aurreko 4713ko urtarrilaren 1eko eguerditik igaro diren egunak dira horiek. Kalkulu astronomikoak errazago egiteko erabiltzen da datu hori. XVII. mendeko eruditu frantses batek, Joseph Justus Scaliger-ek, zehaztu zuen data hori, garai hartako hiru ziklorik garrantzitsuenek bat egiten zutelako: 28 urteko eguzki-zikloak, 19 urteko ilargi-zikloak eta erromatar zergen 15 urteko zikloak, “erromatar indikzio” deiturikoak.\nEgunak 14 ordu eta 11 minutuko iraupena du hilaren 1ean, eta 15 ordu eta 21 minutukoa hilaren 30ean.\n16 Ateratzen da lehenen Eguzkia; nolanahi ere, hilaren 10etik 20ra minutu beraren barnean ateratzen da.ateratzen da.\n21 05:04an, Ipar hemisferioan udako solstizioa, egungo urtarorik luzeena: 93,65 egun. Urteko eguzki-ordu gehien dituen eguna da. Eguerdian, Eguzkia urteko punturik altuenera iritsiko da.\nAstrologiaren arabera, Eguzkia Cancerren sartuko da (90°).\nEguzkia, itxuraz, Gemini konstelazioan sartuko da (90,33°).\n26 Ezkutatzen da beranduen Eguzkia; nolanahi ere, ekainaren 20tik uztailaren 3ra arte minutu beraren barnean sartzen da.


Konpromisoa - Agus Perez - EHAZE\nArtikuluaren titulua: “Betiere, adiskide” (BERRIAn argitaratua, 2021rko otsailaren 6an).\nEkoizpen-etxea: Txalo. Egilea: Philippe Claudel. Euskaratzea: Martin Agirre. Zuzendaritza: Begoña Bilbao Lejarzegi. Antzezleak: Joseba Apaolaza, Ramon Agirre, Zuhaitz Gurrutxaga. Lekua: Bilboko Arriaga antzokia. Eguna: Otsailak 4.\nZalantzarik gabe, Txalo ekoizpen-etxeak duen bertute nagusia da Europan zehar dabilen antzerki estandarra euskaraz eskaintzearena. Ez da gutxi gero, antzezlan horien ezean ez genukeelako gure mugetatik iparralderago egiten den antzerki mota hori ezagutuko. Testu-antzerkia izaten da, bere argumentu eta pertsonaia ondo definituekin, eta egokia da antzokietara tarte atsegin bat ematera doan publikorako. Gainera, gaurko errealitatearekin konektatzen badu, hobeto aseko ditu komedia hutsalekin aspertzen gaudenon nahiak.\nPhilippe Claudel frantziarrak (Dombasle-sur-Meurthe, 1962) hainbat arlotan jardun du bere bizitzan zehar —alpinismoan eta irrati libreetan, besteak beste—, baina ezagunagoa da bere eleberri eta filmengatik, eta sari garrantzitsu askoren jabe da honezkero. Gidoilari trebea denez, horren fruitu da gaur ikusi dugun Konpromisoa, orain bizpahiru urte Frantzian arrakasta politaz antzeztu zena.\nHasierako planteamendua ez da, printzipioz, beste munduko ezer: bi lagun egonean daude saltzeko zorian dagoen pisu kalamastra batean, eta eroslea etorri bitartean beren arteko kontuez ariko dira, harik eta euren sakoneko desberdintasunek talka egiten duten arte. Gauzak horrela, eroslea harrapatuta geratuko da bien arteko joko maltzurretan, eta ikusleak ezin izango du jakin zer gertatuko ote den azkenean. Jolas eszeniko horretan rol nabarmena jokatuko du antzerkiaren barruko antzerkiak, are gehiago kontuan izanda saltzailea bigarren mailako antzezlea dela, eta laguna, idazle frustratua.\nBehin joko horretan sartuta, ikusleria burgesak genero-kontuez, arrazismoaz eta erlijioei buruz dituen ikuspegi onberen gaineko ironiak zipriztinduko ditu hiruren arteko solasaldi surrealistak, eta horretan, seguruenik, zerikusi handia du Claudelek presoekin eta urritasun fisikoko nerabeekin irakasle emandako denborak.\nEspero zen legez, Ramon Agirrek eta Joseba Apaolazak efikazia handiz eraiki dituzte beste ezeren gainetik adiskide diren pertsonaiak, eta Zuhaitz Gurrutxagak kontrapuntu ona sortu du beste bien aurrean erosle xaloaren rolean. Eremu eszenikoa, ordea, egokia bai, baina oso estatikoa izan da, eta dramaturgia joko apalaren eraginez, antzezleen ofizio onaren esku geratu da emanaldia portu onera eramateko ardura. Azkenik, Arriaga antzokia polito bete duten ikusleek berotasunez eskertu dute komedia mamitsu hau ikusi izanaren aukera.\nAdmin 2020-03-03 2020-03-17


Kexa, Iradokizunak eta Eskertzak\nformularioak inprimakiak HasieraLan istripua eta gaixotasun profesionalaGaixotasun ArruntaPrebentzioaAholkularitza JuridikoaAutonomoakHaurdunaldiaren eta edoskitze naturalaren arrisku prestazioaGizarte Laguntzarako PrestazioakMinbizia edo beste gaixotasun larriren bat duten adingabeakBONUS\tKexa, Iradokizunak eta EskertzakLizitazio PublikoakEgin ezazu lan MutualianMutualiako InguruaBerrimate eta Prentsa\tHasiera Kexa, Iradokizunak eta Eskertzak\nKexa, Iradokizunak eta Eskertzak\t19 1\n(22 botoak, batezbesteko 3.00 5-tik)\nTwitterSocButtons v1.5Kexa, iradokizun edo eskertzaren bat bidali nahi diguzu? Galde-sorta honen bidez zure irizpenak iristarazi diezazkiguzu.\nIradokizun hoberenaren sarian parte hartu nahi izanez gero lotura honetan klikatu.\nKexa, iradokizun eta eskertzak\nKexa: Iradokizuna: Eskertza: Ezkatzailearen datuak\nIzena (*): Abizenak (*): N.A.N.: Helbidea (*): Herria (*): Posta Kodea (*): Herrialdea (*): Telefonoa: e-mail (*): Enpresa (*): Kexa / iradokizun / eskertzaren azalpena (*): Gertakariak non jaso diren (*): Bidali mezu honen kopia bat zeure posta elektronikoara Baldintzak onartzen ditut\nZuk emandako datuak fitxategi batean sartuko eta tratatuko ditugu, zerrenda osatzeko eta gure produktuen zein zerbitzuen inguruko informazioaren berri emateko helburuarekin. Datuak konfidentzialak izango dira, eta MUTUALIAk bakarrik erabili ahalko ditu. Era berean, Mutualia izango da fitxategiaren arduraduna, Bilbao, Calle Henao, 26 helbidea duena. Nahi izanez gero, datu horiek ikusi, zuzendu, ezeztatu edota aurkatu ahal izango dituzu. Idatziz jakinarazi beharko diozu segurtasun arduradunari, goian aipatutako helbidera. Informazioaren gizarteko eta merkataritza elektronikoko uztailaren 11ko 34/2002 legeko 10. artikuluan aurreikusitako informazio betebeharra betez, jakinarazten dizugu MUTUALIA dela web orriaren arduraduna. Interneteko domeinua http://www.mutualia.esda, eta dagokion erregistroan izena emana du. Hala, erabiltzaileek eta interesatuek webmaster@mutualia.es helbide elektronikoan egin ditzakete jakinarazpenak.\nNahi izanez gero, zure kexa Gizarte Segurantzaren Bulego Birtualaren bidez jar dezakezu.


Josu Erkoreka: 'Jaurlaritzaren lehentasuna pertsonak dira, talde teknikoak eman beharreko pausoak eta estrategia lantzen ari dira' - Eusko Jaurlaritza - Euskadi.eus\nJosu Erkoreka Eusko Jaurlaritzako bozeramaile eta Gobernantza Publiko eta Autogobernuko sailburua elkarrizketatu dute Radio Euskadiko "Boulevard" saioan. Bertan, gaurkotasun politikoko gaiak jorratu ditu.\nGaur goizean Radio Euskadin egindako elkarrizketa batean, Josu Erkoreka Eusko Jaurlaritzako bozeramaileak, Zaldibarko zabortegiaren luiziaren harira, esan du pertsonak direla Gobernuaren lehentasuna. Erkorekak azaldu duenez, talde teknikoak lanean ari dira magala egonkortzeko estrategia eta eman beharreko pausoak zehazten, pertsonen segurtasuna bermatzeko helburuarekin.\nEnpresaren eta Eusko Jaurlaritzako lan segurtasun eta ingurumen taldeen arteko elkarlana ia hutsaren hurrengoa izan dela argitu du bozeramaileak. "Hasierako erantzuna ez da larrialdi egoeraren zorroztasunaren eta larritasunaren ondorio izan", gaineratu du. Gainera, aurreko egunetan enpresak magalaren eta zabortegiaren egonkortasunari buruzko informazioa izan balu, Eusko Jaurlaritzarekin partekatu behar zuela azpimarratu du. Enpresak erakutsi duen jarrera ikusita, Josu Erkoreka sailburuak jakinarazi du Eusko Jaurlaritza behar diren neurriak hartzen ari dela, enpresaren erantzuna itxaron gabe.\nGobernantza Publiko eta Autogobernuko sailburuak erabateko arduragabekeria eta jarrera mugatzailea erakusten ari direnak aipatu ditu, Eusko Jaurlaritzaren aurkako kritikak eginez. "Zorigaitz bat aprobetxatu dute Gobernuaren aurka egiteko", adierazi du. Josu Erkorekak azpimarratu du Gobernua lehen unetik egon dela bertan. "Gezurtatu egiten ditut lurrez, itsasoz eta twitterrez egindako kritikak. Lekuko naiz lehendakariak, ostegunean bertan, Krisi Mahaia lehenengo minututik muntatzeko agindu ziola Segurtasuneko sailburuari. Lehen egunetik gaude han. Zuzendari batzuk bertan lo egiten dutela esan daiteke", zehaztu du.


Konpostaje soziala eta partehartzailea Viladecans hirian (Bartzelona) - Vermican Soluciones de Compostaje S.L.\n2021eko udaberrian, Viladecandesen elkarlanerako auzo konpostaje proiektu bat ezarri zuten. Bartzelonako metropoli-eremuan esperientzia aitzindaria da; izan ere, auzo konpostaje guneak hiriguneetan kokatu dira eta gainera, osagai sozial eta partehartzaile handia du. Auzo konpostaren bidez komunitatea sortzeko esperientzia berri bat da, oraingoan erabat hiritarra den ingurune batean.\nViladecans, Bartzelonatik kilometro gutxira dagoen 68 mila biztanleko herria da.\nProposamena, hiri eta gizarte ezaugarri oso desberdinak dituzten 2 auzotan garatzen da. Sant Jordi auzoa eraikin altu multzo trinko batez osatuta dago, 292 etxebizitza eta 790 biztanlerekin, udalerriko populazio dentsitate handieneko guneetako bat delarik, 206hab./ha. Mas Ratés, ordea, auzoak hiri-egitura zabalagoa du, eraikin baxuagoekin eta berdegune gehiagorekin; 801 etxebizitza eta 2.317 biztanlerekin, 162hab./ha-ko dentsitatea du.\nAuzo Konpostaje eremuen osaera\nGune bakoitzean hiru konpostagailu instalatu dira, bat materialaz betetzeko eta beste bi materiala heltzeko, horretaz gain material egituratzailea biltzeko kaxoi bat ere instalatu da. Konpostagailu guztiak itxita daude. Proiektuan borondatez parte hartzen duten erabiltzaileei, materialaz bete behar den konpostagailura sartu ahal izateko giltza bat eman zaie. Mantentze-lanak egiten dituzten erakundeek eta erabiltzaileek heltze-konpostagailuetara eta tresnak dauden tokira sartzeko giltza ere badute.\nProzesuaren prestakuntza eta jarraipena da gakoa\nProiektu hauek ongi garatu ahal izateko, pertsonak funtsezkoak dira. Erabiltzaileek eta maisu konpostatzaileek, konpostajearen funtzionamendua bermatzen baitute. Lehenengoak ekarpen egokiak eginez; bigarrenak aldiz, kontrola eta mantentze-lanak eginez.\nBi proiektuetan hiritarrek eta erakunde sozial eta sanitarioek parte hartzen dute.\nGaur egun, Sant Jordi inguruan 10 familia konpostatzaile eta mantenimendua egiten duten hiru erakunde daude; Mas Ratésen, berriz, 14 familia konpostatzaile eta mantenimendua egiten duen erakunde bat. Zehazki, Sant Jordi auzoko konpostaje guneen jarraipen eta mantentze lanetan Cau Garbí, el Centre Obert del Grup Sant Jordi, el Esplai Llumvi eta Sant Jordi Auzoko Elkarteak parte hartzen dute. Mas Ratés auzoan aldiz, zeregin horiek Servei de Rehabilitació Comunitària del Parc Sanitari de Sant Joan de Déu delakoarekin lotura duten pertsonek garatzen dituzte.\nErabiltzaileek eta maisu konposatzaileek, konpostajearen oinarrizko kontzeptuak barneratzeko eta mantentze-lanak egin ahal izateko, Vermicaneko teknikarien prestakuntza praktikoa jaso dute.\nVermicanek prozesuan zehar, aurrez aurreko bisiten eta harreman telematikoen bitartez jarraipena eginez, zalantzak argitzeko behar den aholkularitza ere ematen du. Horretarako, erabiltzaileekin, konpost-maisuekin eta udal-arduradunekin Whatsapp talde bat sortu da.\nKonpostaje gune bakoitzera astean bitan bisitak egiten dira. Bisita hauetan konpostaje prozesua egoera onean mantentzen da eta maisu konpostatzaileek, konpostaje prozesuaren parametro esanguratsuekin (tenperatura, hezetasuna, trinkotasuna, bolumena, e.a.) inprimaki bat betetzen dute. Vermicanek hilero, bisitetan jasotako datuekin, txosten eta prozesuaren laburpena egiten du.\nKonpostajearen bidez komunitatea sortzen\nAuzo konpostajeak komunitatea sortzeko eskaintzen duen aukera aprobetxatuz, familiak eta auzoko erakundeak batu dira; izan ere, honekin inplikazio handiagoa lortzen da, erantzunkidetasuna sustatzen da eta konpostaje jardueraren inguruan komunitatea sortzen da. Prozesu natural bat ezagutarazteko, ekonomia zirkularra sustatzeko, hurbileko bizitzarako aukerak erakusteko eta hiritarrak komunitatearentzako zerbitzu baten protagonista bihurtzeko modua ere bada.\nUztailean, konpostaje-pila iraultzeko unea aprobetxatuz, esperientzian partekatzeko eta komunitate-sentimendua sustatzeko, proiektuan parte hartzen duten guztiak elkartzeko jardunaldi bat egin da.\nMas Ratés auzoan konpostagailua martxan jarri eta hilabete eta erdira, materia organikoa lehen konpostagailutik bigarrenera aldatu da. Denbora horretan zehar, prozesuak lortutako tenperatura 47 eta 60°C artekoa izan da, eta urrian edo azaroan konposta aterako da.\nSant Jordi auzoan ekarpen aldakorragoak egin dira, horregatik, konpostatze prozesua motelagoa izaten ari da.\nKonpost heldua jaiegun batean aterako da. Egun horretan, egindako lana partekatzeko eta familia berriak esperientzian parte hartzera animatzeko asmoz, parte hartzaile, erabiltzaile eta maisu konpostatzaile guztiak gonbidatuko dira. Gainera, Vermicaneko hezitzaileek haurrentzako jarduera bat egingo dute. Nahi bezain beste familia eta erakundeek, beren loreontzi, baratze edo lorategietan erabiltzeko, konposta eduki ahal izango dute.\nFuntzionamendu egokiaren gakoak\nProiektuaren funtzionamendu egokia bermatzen duten gako batzuk aipa daitezke:\nErabiltzaileen eta erakundeen inplikazioa. Erabiltzaileak borondatekoak izateak funtzionamendu ona errazten du, eta desegokiak eta bestelako gorabeherak gutxitzen ditu. Erantzunkidetasunak jardunbide egokiak sustatzen ditu. Konpostaje gunetik gertu dauden erakundeek mantentze-lanetarako parte hartzen dutenez, bisita gehiago egin ditzakete eta ondorioz, informazio gehiago eduki daiteke.\nKomunitatea sortzea. Aurreko puntuari lotuta, parte-hartzaile guztien artean komunitate-sentimendua sortzeko asmoa dago. Helburu berdina lortzeko lan egiteak prozesuaren arrakasta errazten du.\nPrestakuntza eta aholkularitza. Vermicanen jarraipenak irauten duen hilabeteetan, helburu nagusia parte hartzen duten pertsona eta erakunde guztiengan autonomia sortzea da. Horrela, konpostajearen inguruan hezteko leku bat sortuko da eta konpostagailuen sarea zabaldu ahal izango da.\nProzesuaren kontrola. Bisita bakoitzean, jarraipen ona egiteko eta edozein gorabehera zuzentzeko, parametro garrantzitsu guztiak idaztea funtsezkoa da. Horregatik, proiektuaren arrakastaren tresna nagusia formularioa da.\nEtorkizuna duen proiektua\nViladecansen auzo konpostaren helburuetako bat hiriko hondakin organikoak, prebentzioa eta naturan oinarritutako irtenbide batekin, kudeatzearen bideragarritasunaren adibide izatea da.\nHiritar aktiboen mugimenduen bidez, Top-down eta bottom-up estrategia konbinatu batean oinarrituz egituratzen da.\nIngurumenari dagokionez, ekonomia zirkularrera, hurbileko kontsumora eta berotegi-efektuko gasen emisioak murriztera bideratutako proiektua da.\nMaila sozialean, auzo konpostajeak komunitatea sortzen du, harreman sozialak sendotzen ditu eta partaidetza eta lankidetza prozesu batekin pertsonak ahalduntzen ditu. Horren guztiaren helburua, auzoetako lanaren mikro-maila eta hiriaren planifikazio makro-maila uztartuz, herritartasun aktiboa eta “mosaikoko gobernantza” sustatzea da.\nAuzo konpostak aukera bat eskaintzen digu eta erronka bat markatzen digu. Horretan lan egiteko, arriskuari aurre egiteko indarra eta huts egiteko eta bidean ikasteko borondatea baino ez da behar.


Adio, Aitor – Argiaren Atarian\n04/03/2011 / Argibideak /by José Arregi\nMin dut bihotzean. Min dut aurreko igande hartan, Arroa Beheko gure elizatxoan, besarkada bat zuri eman ez izana. Bi igandetik behin etortzen zinen Azpeititik, Jesusen oroitzapena gurekin ospatzera. Gurekin familia txiki bat osatuz, ebanjelioa entzutera, otoitz egitera, elkarrekin abestera. Ez genituen zuregandik hitz potolo edo distiratsuak espero, konpainia baizik. Eta konpainia egitera etortzen zintzaizkigun, baina beharbada zu zeu bakarrik sentitzen zinen.\nMin dut bihotzean. Min dut eskua zuri bizkarrean jarri ez izana. Zure tristura arintzeko nola edo hala gai ez izana. Tristura ikaragarria sumatu bainuen zure begietan meza ondorenean eliz atarira atera zinenean. Hitz bakarra entzun nizun: “hotza”, poltsikoetatik eskularruak eta txanoa ateratzen zenituen bitartean. Ez dakit goiz hartako hotzaz ari ote zinen, edota zure bihotzeko gau izoztuaz. Zenbat tristura zure begietan eta zure eskuetan, zenbat sufrimendu! Gure penak arintzera etorria zinen, baina gu ez ginen gai izan zureak arintzeko.\nBiharamunean, astelehena, jakin nuen zure erabaki tragikoaren berri. Eta negar egin nuen zuregatik, neuregatik, guztiongatik. Baina atseden hartu duzu, Aitor, betiko atseden, eta horrexek arintzen gaitu, horrek bakarrik.\nAgian gauzak bestela izango ziren, baldin eta zure azken meza hartan, betiko antzera jarraitu ordez, paper guztiak utzi, meza liburua utzi eta bihotz-bihotzetik esan bazenigu: “Oso gaizki nago. Ezin dut gehiago!”. Agian negar egingo zenuen, eta zer axola dio? Negarrak ez du lotsarik. Agian elkar kontsolatuko genuen. Agian denok ekingo genion negarrari. Eta huraxe izango zen, zinez, zure sermoirik onena. Gurutziltzatuaren lagunek bezala, Jesusen zauriak sumatuko genituen zure zaurietan, Jainkoaren haragi zauritua.\nAgian ez genukeen meza amaituko. Eta zer? Gure eukaristiarik onena izango zen ziur. Zer da, bada, eukaristia, Jesusen gorputz zauritua gure gorputz zauritu guztietan konpartitzea ez bada?\nAitor, ondo ulertzen dut paperak alde batera utzi, aldaretik jaitsi eta Arroako elizatxoan gure artean negarrez hasi ez izana. Seguruenik txiki-txikitatik ikasi zenuen apaiz batek ezin duela horrelakorik egin, Kristo perfektuaren eredu perfektu izan behar duela, indartsu eta seguru. Agian horregatik joan zinen Seminariora. Gaztea zinen, 36 urte besterik ez zenituen, baina zama astuna zeneraman gainean: mende askotako zama klerikal astuna. Agian apaizgoak ez zizun uzten gizaki hauskor izaten. Agian ez zizun uzten guregana etorri eta besterik gabe esaten: “Ezin dut gehiago. Hil egin nahi dut, ezin baitut bizi”. Ez ote da zilegi horrela mintzatzea? Ez ote da humanoa, dibinoa? Baina agian mende luzeetako ideologia klerikalak ez zizun libre izaten uzten, haragizkoa, beste guztiok bezalaxe.\nHierarkia katolikoan zaudeten anai horiek, Aitorren eta Jesusen izenean eskatzen dizuegu: aska ezazue Eliza mila eta zortziehun urtez izan duen zama klerikal astun horretatik! Mila eta zortziehun urte diot, eta ez bi mila. Jesus bera ez baitzen apaiz izan. Eta ez zuen apaizgo klerikalik nahi izan bere mugimenduan. Jesus giza haragizkoa zen, eta baimena ematen zion bere buruari humano izateko, arauak hausteko, bekatari omen zirenekin mahaian esertzeko. Larrimina sentitzeko eta bere lagunei esateko: “Nire arima triste dago, hiltzeraino triste. Hil egin nahi nuke”. Hori ere humanoa da. Eta beraz, dibinoa, jainkozkoa. Etsipena aitortzeko baimena eman zion bere buruari. Eta hor ere agertzen da Jainkoa, hortxe batez ere, etsipenean lagun eta kide bihurtuz. Hierarkia katolikoko anaiok, maiz hitz egiten duzue heriotzaren kulturaren aurka, baina onar ezazue jaso dugun sistema klerikala ere badela hilgarria: hainbat erru sentipen eta beldur itogarri, hainbat botere eta lege hilgarri. Eta ez esan inor ez dela bere bizitzaren jabe, geure gain utzi baitigu Jainkoak bizitzaren eta heriotzaren ardura. Ez esan Jainkoaren borondatearen aurkakoa denik norbaitek beretzat heriotza aukeratzea, bizitzea ezinezko zaionean. Jainkoak ez du guretzat torturarik nahi. Eta larriminetik askatzeko bide egokia izan daiteke heriotza.\nGarizumaren hasieran entzun dugu bihozberritzeko eta Ebanjelioan sinesteko deia. Bai, sinets ezazue zuek ere gehiago ebanjelioan, eta gutxiago lege eta dotrinetan. Aska gaitezen hainbesteko zama astunetatik. Adiskidetu gizatasunarekin, jakintza gabeziarekin, botere gabeziarekin, ondasun gabeziarekin… askatasunarekin. Haragiarekin, haragiztatzearekin. Jesusen izenean eta Aitorren oroimenez eskatzen dizuegu.\nAgur Aitor. Zu jadanik libre zara, aske. Jainkoaren besoetan zaude osorik, biziaren eta atsedenaren betean. Gu oraindik bidean gaude. Zure zama guztiak amildegian behera zihoazelarik, Jainkoa bera ere zurekin zihoan, zu paradisura altxatuz. Atzean utzi dituzu larrimin eta kezka guztiak. Guk soinean daramatzagu oraindik.\nLagun gaitzazu bidean, guk lagundu zintugun baino hobeto. Lagun itzazu anai-arrebak; kontsola ezazu aita, duela hiru hilabete amaren alargun geratu ondoren orain zutaz umezurtz gelditu dena. Gorde dezatela zure oroimena xamurtasunez eta ohore handiz. Arroan ere gogoan izango zaitugu, xamurtasunez eta ohorez, eta igandero ospatuko dugu zure presentzia, Jesusena bezalaxe. Eta guk zu gogoan izanez, zuk gu gordeko gaituzu. Gorde gaitzazu dena maite duen, dena sortzen eta birsortzen duen Memoria handian. Gorde gaitzazu Bizitzaren Misterio handian, Errukiaren misterioan, zuk jadanik ezagutzen duzun eta guk oraindik itxaro itxaropen dugun Misterioan. Agur, Aitor. Adio.\n(2011ko martxoaren 4an argitaratua)\nGaiak: Aitor, Klerikalismoa, Suizidioa\nhttps://josearregi.com/wp-content/uploads/2020/08/Recurso-22-1-300x155.png 0 0 José Arregi https://josearregi.com/wp-content/uploads/2020/08/Recurso-22-1-300x155.png José Arregi2011-03-04 10:22:002021-01-15 10:25:17Adio, Aitor\nAurtengo gripea Erlijioa


topic_facet:"Mekanizazioa (Heziketa Zikloa). Erdi maila" topic_facet:"Garraioa eta ibilgailuen mantenimendua (Lanbide Arloa)" topic_facet:"Metal-eraikuntzak (Heziketa Zikloa). Goi maila" genre_facet:"IRALEren materialak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Garraioa eta ibilgailuen mantenimendua (Lanbide Arloa) Proposatutako gaia: Metal-eraikuntzak (Heziketa Zikloa). Goi maila Generoa / Forma: IRALEren materialak\n1 Fabrikazio Mekanikoa (Lanbide Arloa) 1 Fabrikazio mekanikoko diseinua (Heziketa zikloa). Goi maila 1 Galdaketa (Heziketa Zikloa). Erdi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila Garraioa eta ibilgailuen mantenimendua (Lanbide Arloa) 1 Karrozeria (Heziketa Zikloa). Erdi maila Gehiago ... 1 Lanbide Heziketa Mekanizazioa (Heziketa Zikloa). Erdi maila Metal-eraikuntzak (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Gazteen aisialdirako lokalak arautzeko udal ordenantza aztergai izango da gaur arratsaldeko Tokiko Gobernu Batzarrean — Berbia\nGazteen aisialdirako lokalak arautzeko udal ordenantza aztergai izango da gaur arratsaldeko Tokiko Gobernu Batzarrean\nGaia lantzeko bospasei hilabeteko parte hartze prozesu zabala burutu da\nProzesuan, gazteek, gurasoek, lokal jabeek eta bizilagunek parte hartu dute. Egunerokoan izaten dituzten elkarbizitza arazoak, kezkak eta zailtasunak identifikatu ondoren, bestearen lekuan jarrita konponbideak bilatzen saiatu ziren. Beti ere, elkarbizitza egokiago baten alde eta gazteek, beraien aisialdirako gustuko lekuaz gozatzeko aukera izan dezaten.\nProzesua hasterako, zertan bukatuko ote zuen ez zekitela aitortu zuten politiko eta teknikariek, elkarbizitzarako oinarrizko testu bat osatuko ote zen edota udal ordenantza bat egingo ote zen. Dirudienez, azken honen aldeko jarrera nagusitu da. Arratsaldeko bilerarako lan zerrendan gazteen aisialdirako lokalak arautzeko udal ordenantzaren gaia jaso baita.\nDatorren asteartean, bestalde, gazte lokalen inguruan burutu den parte hartze prozesu honen emaitzak publikoki aurkezteko bilera irekia antolatu da Gaztelekuan. Arratsaldeko 19.00etan izango da eta bertara, prozesuan zuzenki parte hartu duten gazteak, lokal jabeak, bizilagunak eta gurasoak gonbidatzen dira.\nBarraken gaia ere mahai gainera aterako da arratsaldeko bileran. Korpus eta San Migel jaietan plaza ondoko jolasgunean kokatuko diren barrakak zehazteko lizitazio prozesu publikoa ireki da aurten, lehen aldiz. Prozesuaren berri emango da Tokiko Gobernu Batzarrean eta bide batez, esleipena zehaztuko da. Korpusetarako barrakak maiatzaren 27an etortzen hasiko dira lizitazio baldintzetan jaso zenez.\nEkainean, Korpus jaiak izango ditugu baina Fan Hemendik eguna ere ekainaren 13rako iragarri da. Fan Hemendik mugimenduaren eskaera ere aztergai izango da arratsaldeko bileran.\nGuztira, 20 gaiko lan zerrenda zehaztu da gaurko.


Zenbat hegazti pozoitzen dituzte berunezko perdigoiek? - Zientzia Kaiera\nEhizan erabilitako berunezko munizioek Europako hegazti harraparien populazioetan duten eragina kalkulatu dute: batez bestean, pozoitzeek eragin dute hegazti horien populazioak %6 urriagoak izatea.\nEsan ohi da gizakia dela leku batean bi aldiz irauli egiten den izaki bakarra, eta, berunaren kasuan bederen, agerikoa da hala dela. Metal hori aspalditik erabiltzen da objektu asko egiteko, erraz urtzen delako eta nahiko ugaria delako gure planetan. Pigmentuak egiteko ere oso erabilgarria izan da, Por qué los girasoles se marchitan liburuan Oskar Gonzalez kimikariak kontatzen duen moduan. Liburu berean Gonzalezek jasotzen du XVIII. mendetik aurrera berunezko perdigoiak egiteko prozesua nolakoa zen: dorre batetik, urtutako beruna botatzen zen zuloz beteriko xafla batetik pasarazita, eta, erortzean eta hoztean, berunezko tanta horiek itxura esferikoa hartzen zuten. Prozedura horren oroimena ondare arkitektonikoa geratu da, Watts dorre gisa.\nArazoa da beruna pozoitzaile indartsua dela, eta batez ere nerbio sisteman triskantza galantak eragiteko gai dela. Hala dela ezagututa ere, gaur egun perdigoi horiek erabiltzen dituzte ehiztariek, duela pare bat hamarkada berunezko gasolina erretzen zen lasaitasun berdinarekin.\n1. irudia: ehizan erabilitako perdigoiek beruna dute eta honen eragin nabarmena du ehizatzen ez diren espezieen artean ere, berunak eragindako pozoitzeak direla era (Argazkia: Mohammed Ouzzaoui – erabilera libreko argazkia. Iturria: Unsplash.com)\nPerdigoiak ehizatutako animalien gorputzean sartzen direnean, animalia horien haragia jaten dutenek beruna hartu dezakete ere. Gizakien kasuan, noski, arriskua askoz txikiagoa da, kontsumitu aurretik piezak garbitzen direlako. Baina agerikoa da hegazti harrapariek ez dutela hori egiten, eta, ondorioz, pozoitzeko arrisku handia dutela.\nAskotarikoak izan daitezke eraginak. Pozoi gehienetan bezala, dosiaren eta jasotzailearen gorputzaren tamainaren araberakoak izango dira ondorioak. Baita gorputzean pilatzen den pozoi kopuruaren araberakoak ere. Azken honen ondorio logikoa da urte gehiago bizi diren espezie edo norbanakoetan pilatuko dela berun gehien.\nKasu larrienetan, pozoitzeek animaliaren heriotza eragin dezakete. Dosi txikiagoak jaso direnean, berriz, animalien portaeran eta fisiologian aldaketak gerta daitezke.\nBeruna eta haren arrastoak\nScience of the Total Environment aldizkarian argitaratutako zientzia artikulu batek zifretara eraman du arazoa. Orotara, Erresuma Batuko eta Alemaniako ikertzaile talde batek Europan hilda aurkitu diren 3.000 hegaztiren baino gehiagoren laginetan oinarritu da egoeraren analisia egiteko. Horietan, gibelean pilatutako berunaren datuak jaso dituzte. Espezieen arabera, saiatu dira kuantifikatzen berunak ekarri dituen ondorio kaltegarriak hegazti harraparien populazioetan.\n1970eko hamarkadatik hamahiru herrialdetan jasotako laginak baliatu dituzte ikerketan. Kilometro bakoitzeko dagoen ehiztarien dentsitatearen inguruko datuekin osatu dute eredua, ahalik eta ondorio zehatzena eskuratu aldera. Horrela, ehiztari dentsitate bakoitzeko zenbat hegazti pozoituak dauden jakin ahal izan dute, eta harreman hori baliatu dute, hain zuzen, pozoitutako hegaztien datuak ez dauden eskualdeetan dauden heriotzen inpaktuak kalkulatzeko (horietan, hain zuzen, ehiztarien dentsitatea ezaguna delako).\n2. irudia: Euskal Herrian aurki daitezkeen espezieen artean, arrano beltza da kalte gehien jaso duena: horien kopurua %13 urriagoa omen da berunezko perdigoien erruz. (Argazkia: Mark Van Jaarsveld – unsplash lizentziapean. Iturria: Unsplash.com)\nIkerketan atera dituzten ondorioak esanguratsuak dira faunaren kontserbazioari dagokionez. Zifra nagusietara eramanda, kalkulatu dute Europan berunak eragindako pozoitzeek 55.000 banakotan murriztu dutela hegazti helduen kopurua.\nEspeziez espezieko kalkuluak egin dituzte. Horien arabera, Euskal Herrian bizi ez den itsas arrano buztanzuria (Haliaeetus albicilla) da kalte gehien jaso duen espeziea: horien populazioa %14 txikiagoa da. Ondoren datoz arrano beltza (Aquila chrysaetos) —%13 gutxitu da— eta sai arrea (Gyps fulvus) —%12—. Maila txikiagoan daude aztorea (Accipiter gentilis) —%6— eta beste hainbat espezie.\nIkertzaileek zabaldutako prentsa oharrean zapelatz arrunta (Buteo buteo) berariaz nabarmendu nahi izan dute. Horien populazioak %1,5 gutxiago direla kalkulatu dute, baina, nahiko espezie zabaldua izanda, horrek suposatzen du 22.000 zapelatz gutxiago daudela Europan.\nOhar horretan azaldu dutenez, haien zenbatespenak nahiko kontserbadoreak dira, pozoitako harrapakarien inguruko informazioa eskuratzea ez baita erraza. Arazoa are handiagoa da oso ondo ezagutzen ez diren espezie arraroagoen kasuan.\nDuela gutxi egindako beste ikerketa batean zientzialari talde berak kalkulatu zuen Erresuma Batuan ehizatutako faisaien (Phasianus colchicus) %99 berunezko perdigoiekin akabatutakoak direla.\nNormalean sarraskijaleek dute arrisku gehien —saiak, bereziki—, baina badira ere normalean sarraskijaleak ez izanda ere, arrastoren bat eskura dutenean horiek ere jaten dituzten espezieak. Horiek ere pozoitu daitezke, noski.\nBestetik, bizirik dauden harrapakinak baino jaten ez dituzten espeziak ere ez daude guztiz libre pozoitze mota horretarik. Izan ere, gerta daiteke hegazti batek perdigoi zati bat jasotzea, baina soilik zaurituta gertatzea. Belatz edo aztore batek harrapatuz gero, perdigoi zati hori harrapakari hauetara pasa daiteke ere.\nIkertzaileen arabera, hau ez da noizbehinkako arazoa: X izpien bitartez egindako analisiek diote Erresuma Batuan bizirik dauden basa ahateen laurden batek perdigoiak dituela gorputzean.\nEuropan, Danimarkan eta Herbehereetan baino ez dago galarazita munizio mota hau. Espainiaren kasuan, babestutako hezeguneetan ezin da erabili. Horren zioa ez da ehizatutako animalietan perdigoiak geratzen direla, perdigoi horiek aintzira eta laku txikien hondoratuta geratzen direla baizik. Bada, hegazti askok harri txikiak jaten dituzte, harritxo horiekin arandoian digestioa aiseago egiteko. Baina, kontuan izanda hondoratutako harritxoak eta perdigoiak bereizteko modurik ez dutela, berun horrekin ere kutsatzen dira.\nIkertzaileek gogora ekarri dute perdigoietan beruna ordezkatzeko alternatibak daudela merkatuan, baina, antza, orain arte Erresuma Batuan ehiztari elkarteek hori bultzatzeko egin dituzten kanpainek ez dute batere arrakastarik izan.\nEhiztari elkarte horiek 2025ean munizio mota hori erabat alboratzea nahi dute. “Tamalez, berunezko munizioa boluntarioki alboratzeko ahaleginak antzuak izan dira orain arte”, esan du ikerketa honen egile nagusi Rhys Greenek. Erantsi du populazioen halako jaitsiera batek erantzun “irmoak” beharko lituzkeela, legedian egindako aldaketak barne.\nBai Europako Batasunean zein Erresuma Batuan berunezko munizio oro debekatzea aztertzen ari dira, bai harrapakarietan zein giza osasunean —ehizatutako haragia kontsumitzeagatik— duen eragina dela eta.\nGreen, R.E., Pain, D.J., Krone, O. (2022). The impact of lead poisoning from ammunition sources on raptor populations in Europe. Science of the Total Environment, 823, 154017. DOIA: https://doi.org/10.1016/j.scitotenv.2022.154017\nArgitalpen-data: 2022/04/12 · Atala: Dibulgazioa, Kolaborazioak\nElurteak datozenean, errepideetan sortzen diren zirkulazio arazoak konpontzen saiatzeko ohikoa da gatza botatzea. Modu horretan, elurra pilatzea eta izotza sortzea […]


IRPH indizearen aplikazioa bertan behera uztea onartu du Kutxak | Ekonomia | Berria\nIRPH indizearen aplikazioa bertan behera uztea onartu du Kutxak\nKutxabanken pribatizazioa saihesteko EH Bilduren proposamenak ez du behar besteko babesa jaso.\nProtestak egin zituzten atzo Kutxako agoitzaren aurrean. Gorka Rubio / Argazki Press\n2014ko maiatzak 30 11:00\nKutxak hipotekei IRPH indizea aplikatzeari uztea erabaki zuen atzo administrazio kontseiluak, EH Bilduk aurkeztutako proposamena onartuz. Orain Kutxak Kutxabanki egingo dio eskaria. Aldiz, bertan behera geratu zen Kutxabanken pribatizazioa saihesteko egitasmoa. "Milaka pertsona bizitzen ari diren egoera larriaren aurrean, Kutxa ezin da izan arazoaren zati, konponbidearen zati baizik", Ainhoa Beola koalizio abertzaleko Kutxako ordezkariaren esanetan.\nKutxako kontseiluan, zenbakiak ez zituen alde EH Bilduk: zazpi eta zazpi kontseilariren berdinketa Xabier Iturbe presidentearen kalitatezko botoak hausten baitzuen. Kasu horietan, ezkerreko koalizioko eskarien kaltetan. CCOO sindikatuko ordezkaria abstenitu egin zen, ordea, eta horri esker atera zen aurrera EH Bilduren lehen eskaria, IRPH indizea bertan behera uztearena, alegia.\nBileraren hasieran hainbat herritarrek protesta egin zuten erakundearen Donostiako egoitzaren kanpoan: Stop Kaleratzeak eta IRPH Stop plataformetako kideek, besteak beste.\nKutxabankek emaitza ekonomiko txukunak eman arren, une korapilatsua bizi dute bankua osatzen duten hiru kutxek, eta bereziki Kutxak. Gipuzkoan banatuago dagoelako kutxaren kontrola. EAJk arazo barik kontrolatzen du BBK, eta PPrekin partekatzen du Vitalen gaineko kontrola. Kutxan, berriz, berdinduta daude indarrak EH Bildu eta Iturberen taldearen artean.\nBeolak mahai gainean jarritako hiru gaiak, hain zuzen, puri-purian daude finantza erakundean eta gizartean. Batetik, Donostiako epaitegi batek Kutxa zigortu zuen joan den astean Tolosako bikote bati IRPHa aplikatzeagatik. Epaiaren ostean, beste 30 salaketa jarri dituzte IRPHaren kaltetuek kutxaren kontra. Bestetik, Beolak salatu du Kutxak "uko" egiten diola kaleratzeetan itunetara iristeari. Azken gai korapilatsua Kutxabanken pribatizazioarena da.\nMadrilek iaz onartutako legearen bidetik, Kutxa, BBK eta Vital Kutxa banku fundazio bihurtuko dira urtea amaitu aurretik. Hasieran hiru fundazioek kontrolatuko dute Kutxabanken osotasuna, egungo proportzioetan: BBK-k akzioen %57, Kutxak %32 eta Vital Kutxak %11. Mario Fernandez Kutxabankeko buruak, ordea, aurreratu du zein den bere plana: bost urtetan, hiru kutxek bankuan duten partaidetza %100etik %30era jaistea. Fernandezen ustez, legea betetzeko eta gizarte ekintzari eutsi ahal izateko saihestezina da akzio gehienak esku pribatuei saltzea. Guztiz kontrako jarrera du EH Bilduk, eta akzio bakar bat ere ez saltzeko eskatu dio Kutxari.\nPasa den martxora egin behar da atzera ulertzeko zergatik dagoen Kutxaren erabakia Iturberen kalitatezko botoaren menpe. Arazoaren muina, halere, 2012ko azaroan, administrazio kontseiluaren sorreran topa daiteke. Hamabost kide ditu Kutxako kontseiluak: zazpik babesten dute Iturbe —EAJko hiru, PSEko bi, eta CCOOko eta Pixkanakako bana—, eta zazpik EH Bildu. Hamabosgarren aulkia hutsik dago martxotik. Javier Baraze DYAko ordezkariak dimisioa eman zuen, "DYA jarrera politiko bat hartzera ez behartzeko". Harrezkero, berdinketa kasuan, presidentearen botoak balio bikoitza du.\nBaina Barazeren beraren sarrera korapilo politiko baten ondorio izan zen 2012ko azaroan. Iturbek berak zuzenean izendatu zuen, gizarte eragileen ordezkari izan behar zuena —Paul Bilbao Euskararen Gizarte Erakundeen Kontseiluko presidentea— prozedura arrazoiengatik baztertu ondoren. Auzia epaitegietan dago.\nSanchez Galanek Villarejoren biktima gisa aurkeztu du bere burua epailearen aurrean\nIberdrolako buruak inputatu gisa deklaratu du Espainiako Auzitegi Nazionalean, komisarioaren espioitza auziekin lotuta. Esan du berak ez zuela baimenik eman\nSareben etxe guztien %0,3 baizik ez daude salgai Euskal Herrian: 139\nEstatuak 'banku txarraren' kontrola hartu du. Ia 35.000 milioiko zorra dauka oraindik kitatzeko\nJose Maria Aristrain enpresaburua errugabetzat jo dute\nMadrilgo fiskaltzak 52 urteko espetxe zigorra eskatu zuen haren aurkako epaiketan, baina epaileek ez dute deliturik frogatutzat jo.\nUrte hasieratik maileguen eskaria handitu egin dela dio Kutxabankek


Abadiñoko Udalak ez du lagunduko hainbat gurasok Euskararen Egunerako prestaturiko egitaraua - Anboto.org\nAbadiñoko Udalak ez du lagunduko hainbat gurasok Euskararen Egunerako prestaturiko egitaraua\nAritz Maldonado 2017-11-14 17:08\nEgun osoko egitaraua antolatu dute Abadiñoko Zelaietako IGEk, Matienako institutuko guraso elkarteak eta Katalamixon aisialdi elkarteak abenduaren 3rako. Kexu agertu dira, udalak ez duelako laguntza ekonomikorik eman programa aurrera atera ahal izateko.\nMuntsaratz, Zelaieta eta Matiena zeharkatuko dituen bizikleta martxa batekin emango zaio hasiera egunari. Erakusketa eta tailerrak ere egongo dira. Katalamixon aisialdi elkartea, Zelaietako IGE eta Matienako institutuko guraso elkarteak antolatu dituzte ekimenak, eta udalaren partetik inolako laguntzarik ez jaso izana salatu dute.\nHorrekin batera, postal eta idazlan lehiaketa jarri dute martxan. Lanak azaroaren 27a bitartean entregatu ahalko dira Zelaietako zein Matienako eskoletan ezarritako postontzietan. Sari banaketa abenduaren 3an bertan izango da.


Arangoitiko eskolako amiantoak kezka sortu du - Uriola.eus\nArangoitiko eskolako amiantoak kezka sortu du\nprestaldizkaria 2018-04-19 13:00 Hezkuntza Bilbo\nEskolako teilatuetan amiantoa dagoela eta bi uda barru amiantoa kentzeko lanak egingo dituztela jakinarazi diete teknikariek Arangoitiko eskolako zuzendaritzako kideei. Joan den asteartean Eskola Kontseiluan zabaldutako berriak kezka sortu du hezkuntza komunitatean, informazio faltagatik. Hezkuntza zinegotziari atzo argibideak eskatu ostean, gaur bertaratu dira udal ordezkariak. Epe laburrean agerraldia eskainiko du Hezkuntza zinegotziak.\nHiru eraikineko eskola da Arangoitikoa eta eskolako kideek ez dakite amiantoa hiru eraikinetako teilatuetan dagoen eta zein egoeran dagoen. Izan ere, eskolara hurbildu ziren hiru teknikariek ezer gutxi esan zieten zuzendaritza taldeko kideei. Amiantoa zegoela eta 2020ko udan kenduko zutela, eskolako iturrien arabera. Ez zieten informazio gehiagorik ez txostenik eman, eta hori izan da joan den asteartean Eskola Kontseiluaren bitartez zabaldu den kezkaren jatorria. Horregatik erabaki zuen Eskola Kontseiluak Koldo Narbaiza Hezkuntza zinegotziari idazkia bidaltzea informazio gehiago eskatuz. Atzo bidali zioten gutuna. Aldi berean, gurasoek hedabideen bitartez zabaldu zuten kezkaren berri.\nEskariak erantzun azkarra izan du. Udaleko ordezkariak gaur goizean egon baitira Arangoitiko eskolan. Koldo Narbaiza Hezkuntza zinegotziak agerraldia eskainiko du epe laburrean.\nGallego Gorriak lehentasuna\nUdal teknikariek lehentasuna eman diote Iralako Gallego Gorria ikastetxeari. Arangoitiko iturrien esanetan, "bertako teilatua askoz okerrago dagoelako". Hori dela eta, litekeena da Gallego Gorriko amiantoa kentzeko teilatuko lanak aurtengo udan egitea, ikasleak oporretan dauden bitartean, eta Arangoitiko eskolako lanak hurrengo udan, 2019an, egitea.\nUdal gobernuak eskoletako amiantoa kentzeko konpromisoa ez duela bete salatu du EH Bilduk\nEskoletako eraikinen mantenua Udalaren eskumena da. Alba Fatuarte EH Bilduko zinegotziaren esanetan, "Udal gobernuak ez du bete material hori kentzeko zeukan konpromisoa. Gardentasunik gabe aritu dira arazo honetan. 2016ko agerraldi batean, adibidez, ez zuten eman zeukaten informazio guztia. Amiantoa zeukaten elementuak kenduko zituztela esan zuten, baina agerian geratu da ez dutela eskoletako amianto guztia kendu. Beldur gara Arangoitikoa ez dela egoera horretan dagoen eskola bakarra".\nFatuarteren ustez, udal gobernuak amiantoa dagoen elementuen inbentario bat egin, plangintza bat abian jarri eta gardentasunez jokatu behar du, "eskumenen aitzakietan ezkutatu gabe".


Aipatu prozeduran, ebazpena eman da, eta hau dio:\nEguna: bi mila eta hamalauko martxoaren hogeita hamaika.\nAlderdi demandatzailea: Garazi Fernandez Larrea.\nAbokatua: Arturo Cobo Gutierrez.\nAlderdi demandatua: Said Ahabad.\nPartez baiesten dut Begoña Ferrero Pereira prokuradoreak Garazi Fernández Larrea andrearen izenean eta ordez aurkeztu duen dibortzio-demanda, Said Ahabad jaunaren aurkakoa. Hori dela eta, auzilarien arteko dibortzioa agintzen dut, zeinak legezko ondorio guztiak izango baititu. Neurriei dagokienez, bestalde, honako hauek hartzea erabaki dut:\n1.– Amak izango du XXXXX seme adingabekoaren zaintza eta babesa; guraso-ahala bi gurasoena izango da.\n2.– Seme adingabekoarentzako mantenu-pentsio gisa hilero 200 euro pagatu beharko ditu jagoletza ez duen gurasoak, aurreratutako hilabeteetan, hile bakoitzeko lehen bost egunetan pagatu beharko da kopuru hori, hain justu ere amak hartarako izendatutako banku-kontuan edo aurrezki-libretan. Zenbateko hori urtero eguneratuko da kontsumo-prezioen indizearen arabera.\nAdingabeek sortzen dituzten aparteko gastuak aitak eta amak ordaindu beharko dituzte, erdibana.\nEpai hau irmoa egin ostean, egin bedi horren testigantza eta bidal bedi Zierbenako Erregistro Zibilera, dagokion idazpena egiteko.\nEz da kosturik ezarri behar.\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santander banketxean duen Gordailuan eta Zainpean jartzeko Kontuan. Kontuaren zenbakia hauxe da:..... Ordainagiriaren kontzeptua idazteko hutsunean, «errekurtsoa» dela adierazi beharko da (kodea: 02-Apelazioa). Diru-kopuru hori zainpean utzi izana egiaztatu egin beharko da errekurtsoa aurkeztean (BJLOko 15. xedapen gehigarria).\nAhabad Said non dagoen jakiterik ez dagoenez, idazki hau egiten dut jakinarazpen-zedularen balioa izan dezan.\nBarakaldo (Bizkaia), 2014ko apirilaren 7a.


Euskaldunek Utrecht Tour-aren hiriburua bereganatu zuten. - Sagardoaren Lurraldea\nEuskaldunek Utrecht Tour-aren hiriburua bereganatu zuten.\nUzt 3, 2015 Sailkatu gabea 0 comments\nUtrecht-etik (Holanda) iritsi zaigun prentsa oharrean deskribatzen den moduan, Usurbilgo Aialde Berri sagardotegiak sagardoa eta euskal gastronomia protagonistak izan zituen ekitaldi berezia ospatu zuen.\nTxuletak, tortila, bakailaoa eta sagardoa. Horixe izan zen pasa den astean Aialde Berri sagardotegiko Josean Lazcano eta bere emazteak 200 gonbidaturi eman zieten menua Utrecht-eko soto batean. Sagardotegi-jatetxearen ‘atarian’, sagardotegiko ohiko menua eskaini zitzaienHolandako bezeroei.\n“Oso nekagarria baina zoragarria izan zen horrenbeste jenderi euskal sukaldaritza erakustea”, zioen Josean-ek. “Jendearen azalpenak entzunda, asko gustatu zaie eta hori astebete barru Frantziako Tour-a hasiko den hirian. Argi dago, berriz ere itzuliko gara”.\nBigarren aldiz, Josean-ek bere sukaldaritza dohainak erakutsi ditu Utrecht-en. Roland Venekamp gonbidatuak honakoa zioen: “Oso bazkari goxoa izan da, txuletak oso onak zeuden eta sagardoa eta patxarana apartekoak”.\nJan Kouwenberg-ek euskal sukaldaritzarekin izandako esperientzia arrakastatsua izan zen: “Josean eta bere emaztearen ongietorria bikaina izan zen eta janaria oso ona. Euskal Herrira joaten naizenean, beraien sagardotegira joango naiz ziur”.\nEkitaldian parte hartu zuten Utrecht-eko Heleen Roossien eta Ronald van der Krogt ere oso pozik geratu ziren. “Utrecht eskualderik aberatsenetarikoa da, baina iaz bertan genuen Michelin izar bakarra galdu genuen. Horregatik, zerbait egin behar genuela uste genuen eta oso pozik gaude gure lagun euskaldunak guretzat sukaldatzera etorri izanagatik”. Heleen eta Ronald-ek eredu hau jarraituko duten sukaldari gehiago egotea espero dute. Eta Frantaziako Tour-aren hasiera Utrecht eta Euskal Herriaren arteko harreman onen hasiera izatea espero dute.\nSagardo dastaketa Utrecht-en / Degustación de sidra en Utrecht\nIturria: Ronald van der Krogt


EKTORP Oin-euskarria - Virestad gorri/zuria - IKEA\nOin-euskarrirako zorroaGarbitu garbigailuan, gehienez ere 40°C-tan, programa arruntean.\nOin-euskarria150ºC-etara Lisatzea gehienez ere.\nOin-euskarrirako zorroaGure produktuetako kotoi guztia iturri iraunkorretatik dator, hots, ur-, pestizida- eta ongarri-kontsumo ahalik eta txikienarekin hazitakoa edo birziklatutakoa da; horri esker, gainera, nekazarien irabazi-aukerak areagotu egiten dira.\nMuntatzeko argibideakEKTORP Oin-euskarriaren egitura400.698.13EKTORP Oin-euskarrirako zorroa804.722.08\nOin-euskarria, Virestad gorri/zuria


Herriko taberna ugari, berriro ere zabalik - Lasarte-oria - Txintxarri.eus\nHerriko taberna ugari, berriro ere zabalik\nTxintxarri Aldizkaria 2021-02-10 14:08\nIlargi taberna, esate baterako, gaur hasi da berriro lanean.\nHerriko hainbat tabernak ez dute gehiago itxaron, eta gaur berrireki dituzte negozioak, EAEko Justizia Auzitegi Nagusiak ostalarien aldeko behin-behineko ebazpena jakinarazi ostean. Batzuk bihar zabaltzeko prestatzen ari dira; beste batzuk zain daude, ostiralean LABI aholku batzordeak zer esango. Eusko Jaurlaritzak adierazi du errespetatzen duela auzitegiaren erabakia, baina ez datorrela bat.\nErdiguneko kaleetan bestelako giro bat somatu da gaur. Bi asteren ostean –herria eremu gorrian sartu zela eta, urtarrilaren 26an itxi behar izan zituzten ateak tabernak eta jatetxeek–, pertsianak igo ahal izan dituzte berriro ostalariek, ostiral honetan LABI aholku batzordeak zer erabakiko duen jakin artean, behintzat. Lasarte, Epel, Arkupe, Viña del Mar, Gure Etxea, Kebab taberna, Ilargi...izan dira gaur egun indarrean dauden baldintzetan beharrean hasi diren ostatuetako batzuk. Beste batzuk, Jalgi Kafe Antzokiak eta Avenidak kasu, bihar hasiko dira. Bada astelehenera arte itxaron nahi duenik ere, baldintza zehatzak zeintzuk izango diren jakiteko. Momentuz, abendutik indarrean daudenak kontuan hartu behar dituzte: gehieneko aforoa %50, barran kontsumitzeko debekua, terrazako mahaietan gehienez lau lagun, kontsumitzerako momentuan soilik maskarak kendu, eta 06:00etan ireki eta 20:00etarako itxi, besteak beste.\nEAEko Justizia Auzitegi Nagusiak atzo jakinarazi zuen onartu zuela Araba, Bizkai eta Gipuzkoako ostalarien ordezkariek otsailaren 4an aurkeztu zuten helegitea; berriz lanean hasteko baimena eman zien, behin-behinean, auzia sakon aztertu eta erabaki definitibo bat hartu bitartean. Argudiatu zuen taberna eta jatetxeak irekitzeak, osasun-neurriak betez gero (maskara, distantzia fisikoa, aforoa...), ez zuela "arrisku larririk" suposatzen osasun publikoarentzat.\nEusko Jaurlaritzak atzo arratsaldean erantzun zion ebazpenari, Bingen Zupiria bozeramailearen ahotan. Lakuak errespetatzen du auzitegi nagusiaren behin-behineko epaia, baina ez du onartzen: "Erabakiak ahuldu egiten du gobernuak neurriak erabakitzeko duen ahalmena". Helegitea jartzeko bost egun ditu Jaurlaritzak; zerbitzu juridikoak auzitegiaren txostena aztertzen ari direla aurreratu du Zupiriak.\nLABI aholku batzordeak bilera teknikoa egingo du bihar, ostegunez, egoeraren bilakaera aztertu eta ostiralean indarrean sar daitezkeen neurriak zeintzuk izango diren erabakitzeko. Ostiral goizean, berriz, bilera politikoa egingo dute, eta agerraldia gero, zer erabaki hartu duten jakitera emateko. Ikusteke dago ostalaritzan nola eragin dezaketen horiek.


Irekia Eusko Jaurlaritza - Gobierno Vasco :: Uriarte sailburuaren adierazpenak Hezkuntza publikorako mobilizazio berriak iragarri direla eta\nUriarte sailburuaren adierazpenak Hezkuntza…\n\nUriarte sailburuaren adierazpenak Hezkuntza publikorako mobilizazio berriak iragarri direla eta Iturria: Irekia\n\nHezkuntza Sailak, ELA, LAB eta STEE sindikatuek mobilizazio gehiagorako egin duten deialdiaren berri hedabideen bidez izan ondoren, honako hau azaldu nahi du:\n- Sindikatuek, grebarako deialdi berri honen bidez, negoziaziorako eta akordiotara iristeko borondaterik eza erakusten dute.\n- Hezkuntza Sailarentzat onartezina da sindikatuek irakaskuntza publikoan konfiantza ipini duten milaka familia bahituta hartu nahi izatea, lan hobekuntzak aldarrikatzeko helburuz.\n- Gabon garaia baino lehen, Hezkuntza Sailak proposamen berriak* helarazi zizkien sindikatuei. Horiek aztertu eta opor ostean erantzuteko konpromisoa hartu zuten sindikatuek, Mahai Sektorialean. Aipaturiko Mahai Sektorial hori datorren asterako dago aurreikusia. Hala ere, Eusko Jaurlaritzari euren iritzia helarazi eta edukiez eztabaidatzeko aukera izan baino lehen, sindikatuek mobilizazio-egutegi berria iragartzea erabaki dute. Jarrera honekin, aipaturiko sindikatuok Mahai Sektorialari ematen dioten garrantzi eta balio eskasa erakusten dute, sarritan defendatzen dutela esan izan duten mahaia, bestalde. Hala ere, Hezkuntza Sailak akordioaren alde lan egiten jarraitzeko borondatea berresten du.\n- Hezkuntza Sailak berretsi egiten du, beste behin, ikastetxeak lan-gatazketatik eta aldarrikapen sindikaletatik babesteko beharra; alde guztien erantzukizuna da konfrontazioa Negoziazio Mahaietara mugatzea, eta ikastetxeei euren ohiko funtzionamenduan jarraitzen uztea.\n- Iragarritako mobilizazio-egutegia gauzatuko balitz, nahiz eta horren helburua Hezkuntza Sailari euren aldarrikapenak osotasunean onar ditzan presio egitea izan, ikastetxe publikoetako ikasleak eta familiak izango dira ondorioak zuzen-zuzenean pairatuko dituztenak. Ikasturteko azken hiruhilekoak ezin du jasan etengabeko greba eta mobilizaziorik. Horiek bultzatzen dituztenak, eragin litzaketen ondorioen (antolakuntza ondorioak, sozialak nahiz akademikoak) erantzule izango dira.\n- Azpimarratzekoa da, hezkuntza publikoaren aldeko direla dioten sindikatuek, hurrengo ikasturterako aurrematrikula epearen atarian iragarri dituztela mobilizazioak. Garai erabakigarria izaten da hau, familiek seme-alabentzat zein ikastetxe eta zein proiektu nahi duten erabakitzen baitute.\n- Orain arte ere, greba deialdiak egiteko nahikoa arrazoi ez zegoela pentsatu izan du Hezkuntza Sailak. Sindikatuei berriki aurkeztu zaizkien proposamenenekin iritzi hori indartu egiten da.\n*Sindikatuei egindako proposamenetatik zenbait:\n2018ko EPE: 1.511 plaza Bigarren Hezkuntzako eta Lanbide Heziketako irakasleen kidegoetarako. Orotara, 5.000 plaza legealdi honetan. Neurri honekin irakaskuntza publikoan behin-behinekotasuna %27tik %17ra jaistea lortuko da.\nOrdezkapenak: Lehen Hezkuntzan, ordezkapenak lehen egunetik. Derrigorrezko Bigarren Hezkuntzan eta Batxilergoan, ordezkapenak bosgarren egunean egin beharrean hirugarrenean egingo dira. Halaber, baja programatuak (aurreikusi daitezkeenak), lehen egunetik ordezkatuko dira hezkuntza maila guztietan.\nLanpostuak erregulatzea: Dekretuz 160 plaza erregulatzea Bigarren Hezkuntzako kidegoan. Plaza hauek irakasleen plantila estrukturala handituko dute, eta ondorioz, etorkizuneko EPEtan eskaini ahal izango dira.\nBitarteko irakasleen egonkortasuna (klaustro egonkorragoak): iraileko bileran aurreraturikoaren ondoren, bitarteko irakaslea egokitu zaion plazan gelditu dadin metodologia zehaztu da, plaza hori behin betiko bete artean (EPEak edo lekualdatze lehiaketak)\nHezkuntza premia bereziak dituzten ikasleei arreta emateaz arduratzen diren profesionalak:\nEPE: kidego honetarako eta legealdi honetan zehar 260 plaza inguruko EPE bat (Enplegu Publikorako Eskaintza) deitzeko aukera (bide juridiko guztiak jorratuz). Plaza kopuru honek egungo behin-betikotasuna 30 puntuan jaistea lekarke.\nKidego honetako 50 plaza dekretu bidez erregulatzeko aukera. Plaza horiek 2017an dekretuz onartu diren beste 122 plazei gehitzen zaizkie. Honela, plaza horiek guztiak plantila estrukturaleko bihurtu eta etorkizuneko EPEtan eskaini ahal izango dira.\nGizarte Funtsa eratzea kidego honetarako, era honetan kidego hau gainerakoekin berdinduz.\nSoldata parekatzea: Fisioterapeuten, terapeuta okupazionalen eta gizarte-langileen soldata maisu-maistrenekin parekatzea\nOrdezkapen zerrendak irekitzea, eta hauek irekita mantentzea\n37,5 orduko lan-astea ezartzea\nSukalde eta garbiketako langileak:\nPrestakuntza Plan Integrala, sukalde nahiz garbiketako langileentzat, honako arlo hauetan: sukaldeko dieta berrien inguruan, prestakuntza higieniko eta sanitarioa, edo lan arriskuen prebentzioan (psikosoziala, ergonomia).\nEuskalduntzeko liberazio kopurua bikoiztea, eta legealdi honetan EPE bat egiteko aukera aztertzea\nIkastetxe bakoitzean dagoen dieta mota desberdintasuna aintzat hartzea, pertsonal premiak modulatzeko (sukaldeko langileei dagokionez)\nGutxienik 30 plaza erregulatzea, formalki langileen zerrendan sartuta, eta horrela horiek ere plantila estrukturaleko eginez.\nHezitzaileen ordezkapenak lehen egunean egitea, kasu guztietan.\nHaur-eskola guztiek eskainiko dute eguneko 8 orduko zerbitzua. Proposamen hau bat dator toki guztietara berdintasunez iristeko Eusko Jaurlaritzaren nahiz Partzuergoaren beraren konpromisoarekin, izan landa eremuetan, izan hiriguneetan.\nEnplegu Publikorako Eskaintza Haurreskolak Partzuergoko administrazio eta kudeaketako langileentzat. Horretarako, 2018an zehar lanpostu zerrendak egokituko dira, etorkizuneko EPErako.\nintervencion_uriarte_mobili... behera kargatu (9 MB)\nuriarte_borondaterik_ez_eu.mp3 behera kargatu (400 KB)\nuriarte_eragina_ikastetxeet... behera kargatu (300 KB)\nuriarte_borondaterik_ez_eu.mp4 10 MB\nuriarte_eragina_ikastetxeet... 8 MB\nrecursos_uriarte_mobilizaci... 10 MB\nuriarte_mobilizaciones.jpg 60 KB (jpg)\nurtarrilak_11_PO_eusk_.pdf 200 KB (application/pdf)


Euskadiko I. Hekuntza Robotika Txapelketa egingo da larunbatean, hilak 23, Eibarko Astelena pilotalekuan — Debegesa - Debabarreneko Garapen Ekonomikorako Elkartea\nHemen zaude: Hasiera › Albisteak › Euskadiko I. Hekuntza Robotika Txapelketa egingo da larunbatean, hilak 23, Eibarko Astelena pilotalekuan\nEuskadiko I. Hekuntza Robotika Txapelketa egingo da larunbatean, hilak 23, Eibarko Astelena pilotalekuan\n8 eta 16 urte bitarteko 100 bat gaztek eman dute parte hartzeko izena 37 taldetan banatuta; egitasmoaren baitan bideojoko eta robotika tailerrak eskainiko dira eta erakustaldiak egiteko gune bat egongo da, haur eta gazte guztiei zabalik: drone eta roboten erabilera, programazioa, 3D inprimaketa… Egitasmoa Eibarko Udalak sustatu du eta Debabarreneko Udalen atxikimendua jaso du. Hainbat erakunde eta entitateren babesa du ekimenak: SPRI, Gipuzkoako Foru Aldundia, Laboral Kutxa, Obra Social “la Caixa”, Kutxa Fundazioa, SD Eibar Fundazioa eta EPC enpresa.\nEuskadiko lehen Hekuntza Robotika Txapelketa izango da Eibarren datorren larunbatean, hilak 23, Gazte Robotika izenburupean - www.gazterobotika.eus. Astelena pilotalekuan egingo da, goizeko 10:00etatik aurrera. Egitasmoa Eibarko Udaleko Garapen Ekonomikorako Sailak sustatu du eta hainbat erakunde eta entitateren laguntza jaso du, hala nola, SPRI, Gipuzkoako Foru Aldundia, Laboral Kutxa, Obra Social “la Caixa”, Kutxa Fundazioa, SD Eibar Fundazioa eta EPC enpresa.\nRobotikaren eta teknologia berrien inguruko topaketa izan nahi du Gazte Robotika Txapelketak; 8 eta 16 urte bitarteko haur eta gazteak motibatzea du helburu, robotikan eta programazioan lehen urratsak eman ditzaten, aldi berean talde-lana eta arazoei aurre egiteko gaitasuna landuz. Zientzia, teknologia, ingeniaritza, artea eta matematikarekiko interesa piztea helburu duen hezkuntza proiektua da (STEAM kontzeptua).\nGazte Robotika egitasmoaren aurkezpen ekitaldia gaur izan da eta bertan izan dira, besteak beste, Eibarko Udaleko Garapen Ekonomikoa, Enplegu eta Berrikuntza zinegotzia, Alberto Albistegui eta Spri-ko zuzendari nagusia, Alex Arriola. Albisteguik nabarmendu duenez, “Udalak, topaketa honekin, bi helburu bete nahi ditu: batetik, zientziarekiko eta teknologiarekiko bokazioa sustatu nahi dugu gaztetxoen artean, gazteentzat bizigarri eta erakargarri izan daitezen eduki zientifikoak eta teknologikoak, eta gainera, etorkizuneko aukera profesional interesgarria baitira. Bigarrenik, bereziki neskatilak erakartzea eta gerturatzea izan da helburua eta %30eko parte-hartzea lortzea hasiera ona da”.\nGazte Robotika topaketak ordenagailuen gune bat ere izango du. Bertan, nahi duten haur eta gazte guztiek bideojokoen mundura murgiltzeko aukera izango dute. Scratch, Kodu, Minecraft eta Unity programak erabiltzen eta bideojokoak sortzen irakatsiko zaie (adinaren arabera), Doplay enpresak eskainiko dituen tailerren bitartez.\nGainera, Gazte Robotika egitasmoaren baitan, erakustaldiak egiteko gune bat prestatuko da eta bertara hurbiltzen diren gaztetxo guztiek izango dute aukera teknologia aurreratuenak ikusi, probatu eta esperimentatzeko. Besteak beste, Eibarko Maker taldeak objetuak eskaneatuko ditu Kinect batekin ondoren 3Dn inprimatzeko; SPC Makeblock-eko kideek tailerrak egingo dituzte eta makeblock robot desberdinak eta airblock droneak erakutsiko dituzte; Doplay enpresak roboten arteko futbol partida antolatuko du, baita beste zenbait erronka ere taldeetan lehiatzeko; eta, Iruña Tecnologías enpresak robot berezi bat ekarriko du Eibarrera, lurretik merkantzia mugitzeko gai dena, oztopoak saihestuz. Gainera, Gazterobotika ekimenean Armeria Eskolak, IK4-Teknikerrek eta Debabarreneko beste enpresa batzuk ere parte hartuko dute.\nGazte Robotikak goizeko 10:00etan zabalduko ditu ateak eta 14:00etan amaituko da diploma eta errekonozimendu banaketarekin. Hitzordu teknologiko honi buruzko informazioa www.gazterobotika.eus webgunean eskuratu daiteke. Sarrera irekia eta doakoa izango da.\nEuskadiko I. Hekuntza Robotika Txapelketa egingo da irailaren 23an Eibarko Astelena pilotalekuan


Erronkak 2017: Memoria, trauma eta identitate pertsonala | Jakiunde\nEnrique Echeburúa Jakiundeko kide eta UPV/EHUko Psikologia Klinikoko katedradunak koordinatutako hitzaldi zikloak iraganeko bizipen traumatikoek bizipen horiek jasan zituen pertsonaren egungo izaeran duten eragina azaltzea du helburu. Jakiundek STM-San Telmo Museoarekin lankidetzan antolatutako hitzaldiak museoko ekitaldi-aretoan eskainiko dira eta sarrera doan izango da.\nOroimena, norbanakoak bizitzan zehar metatzen dituen bizipenak finkatzeko, iraunarazteko eta gogo ekartzeko ahalmena da. Hala eta guztiz ere, informazioaren kodifikazioak ez du ia inoiz argazki baten grabaketarekin zerikusirik; oroimena ez baita iraganaren berreraikuntza, iraganaren irudikapena baizik.\nMaiatzaren 3a, asteazkena, 19:00etan: "Resiliencia y crecimiento postraumático: de una infancia infeliz a una vida adulta sana", Jorge Barudy doktorea, Haur Neuropsikiatra, Exil-IFIV Elkartea, Bartzelona.\nMaiatzaren 10a, asteazkena, 19:00etan: "¿Se puede volver a escribir el pasado? Más allá de la memoria traumática", Enrique Echeburúa, UPV/EHUko Psikologia Klinikoko katedraduna, Jakiundeko kidea, Donostia.\nMaiatzaren 17a, asteazkena: "¿Cómo salir de un trauma sin quedar encadenado al pasado?", José Luis Medina doktorea, Zuzenbide Psikiatrian eta estres postraumatikoa desorekan espezialdua, Madril.\nMaiatzaren 19a, ostirala, 19:00etan: "Memoria, olvido, relato y reconocimiento en víctimas adultas de abuso sexual en la infancia", Pilar Polo, Psikologoa, Vicki Bernadet Fundazioa, Bartzelona.\nGertakari traumatikoek oroimenarengan duten inpaktua eta norbanakoaren orainaldian duten eragina aztertuko dute hitzaldiek. Gertakari dramatikoek duten pisu espezifikoa ikustatuko du zikloak, pertsonen artean topa daitezkeen jarrera eta erantzun desberdinak aipatuz. Era berean, iraganeko ezbeharrak gainditzeko eskura dauden baliabide psikologikoak aztertuko dira, eta traumak menperatzeko eta bizipen traumatikoak oroitzapen biografiko bihurtzeko bideak proposatuko dira. Gizabanakoak itxaropenezko bizitza proiektu bat eraiki dezakeela azalduko dute hizlariek, etorkizuna ez baitago idatzia, norberak erabakitzen baitu.